
1. Cum a apărut şi ce este Internetul?

1.1. Scurt istoric 

În urmă cu mai bine de 30 de ani, corporaţia americană RAND, una dintre sutele de firme care au investit timp şi bani în slujba războiului rece, a fost pusă în faţa unei probleme: cum vor putea autorităţile Statelor Unite să comunice după încheierea unui război nuclear? Răspunsul nu s-a lăsat aşteptat. Într-o epocă postnucleară, America ar fi avut nevoie de o reţea de calculatoare, fără control centralizat, care să lege toate statele, oraşele şi casele americane. Au urmat alte întrebări: cum poate fi realizată o reţea protejată la impactul unei bombe, unde poate fi amplasat, totuşi, un centru de comandă al unei asemenea reţele. Primele date privind o asemenea reţea au fost făcute publice în 1964 de către Paul Baran, preşedintele corporaţiei RAND. 

Din nefericire, ideile lui Baran erau prea avansate pentru acea vreme. Şi astfel primele teste pe o reţea de calculatoare au fost realizate cu succes în Marea Britanie, în 1968. La scurt timp, Agenţia de cercetări a Pentagonului pune în practică ambiţiosul proiect american, în decembrie 1969 prima reţea alcătuită din 4 calculatoare, numită ARPAnet, fiind inaugurată de Universitatea California din Los Angeles. Una dintre aceste maşini era un DEC PDP-10, o “ladă” masivă, antică, acum mai folositoare ca mobilă decât ca dispozitiv de calcul1. În anul 1971, reţeaua cuprindea 15 calculatoare, iar în 1972 numărul lor ajunsese la 37. 

În 1970 reţeaua ARPAnet a început să primească primele solicitări de conexiune odată cu introducerea poştei electronice – e-mail. Ideea e-mail-ului a aparţinut lui Roy Tomlison, membru al firmei Bolt, Bernaek and Newman Inc. Primele calculatoare din afara Statelor Unite – Anglia şi Norvegia - sunt conectate la reţea în 1973. Anul 1983 aduce prima sciziune a sistemului – desprinderea segmentului militar MILnet. Dezvoltarea exponenţială, practic crearea de reţele în reţea, a dus la divizarea pe locaţii a nodurilor existente. Calculatoarele conectate din afara Statelor Unite au fost grupate pe locaţii geografice, calculatoarele americane au fost grupate în 7 domenii Internet: guvernamental (gov), militar (mil), educaţional (edu), comercial (com), organizaţii internaţionale (int), alte organizaţii (org) şi resurse din reţea (net). În 1989, viteza de conectare şi de transfer a datelor devenise foarte mică, motiv pentru care ARPAnet-ul şi-a încheiat formal activitatea de reţea de calculatoare, locul său fiind preluat de “reţeaua de reţele” pe care o cunoaştem astăzi. 

Scenariul imaginat în anii ’60 nu mai este, din fericire, de actualitate. Apariţia World Wide Web-ului, în anul 1991, a condus, în pragul anului 2000, la o avalanşă de peste 20 milioane de calculatoare conectate la ceea ce a devenit, practic, o lume paralelă. O lume care este alcătuită din peste 100000 de alte reţele, în care pot fi căutate peste 300000 de domenii de interes. O lume în care, zilnic, intră peste 10 milioane de persoane care fac cumpăraturi, conversează, citesc, se distrează, visează, sau pur şi simplu, trăiesc. 

La sfârşitul anului 1993 existau peste 700 browsere de căutare on-line. Estimarea unei cifre actuale pentru numărul de WWW - browsere este hazardată. 

Pentru un specialist al calculatoarelor, Internet-ul este o lume feerică. Un nespecialist ar putea fi complexat de multitudinea de parole, protocoale sau bariere de acces. De ce vor oamenii să intre în Internet? Pentru un motiv simplu, libertatea. Internet-ul este un exemplu de cea mai adevărată, modernă şi funcţională anarhie. Aici nu întâlneşti cenzori, şefi, directori, acţionari. Protocolul de acces nu este nici de tip social şi nici de tip politic. Fiecare utilizator de Internet este responsabil pentru propria maşină de lucru şi pentru propria secţiune de linie.

Internet-ul aparţine tuturor şi nimănui. A devenit o afacere, un miraj al tehnologiei, o lume a ştiinţei şi culturii, o bibliotecă la scară planetară, un magazin cu un număr infinit de etaje, o şcoală “on-line”, un cinematograf multimedia cu multiple canale, o poştă fără personal de distribuţie, un show universal la care poţi participa 24 din 24.

O statistică interesantă realizată de un grup de cercetători americani ai fenomenului Internet ne dezvăluie câteva date interesante: peste 100000 de utilizatori au vârstă şcolară şi o cifră asemănătoare îi reprezintă pe cei cu o vârstă de peste 70 de ani, metoda cunoaşterii personale ocupă ultimul loc într-un top de profil, fiind preferate metodele “tehnice”, marea majoritate a serviciilor oferite sunt plătite prin diferite facilităţi bancare şi nu “cash”.

Se spune că Internet-ul a scăpat de sub un control riguros al oamenilor. Cu toţii suntem, însă, preocupaţi nu numai de folosirea eficientă şi de dezvoltarea continuă a domeniului tehnologiei informaţiei ci şi de stabilirea cadrului legal în care să se desfăşoare interacţiunile în acest Cyberspace. 

 

Statistica utilizării reţelei Internet pe grupe de vârstă4

 Statistica utilizării metodelor de cunoaştere4

 

1 world wide web

2 poşta electronică

3 agenţii de presă

4 poşta

5 fax

6 telefon

În ceea ce priveşte România, statul român a fost ameninţat de societatea internaţională că dacă nu va adopta o legislaţie adecvată în domeniu, va fi eliminat din circuitul Internet. Singurele prevederi adoptate, până acum, privesc protecţia programelor pentru calculator şi sunt cuprinse în Legea privind dreptul de autor şi drepturile conexe. De asemenea, Guvernul a iniţiat un proiect de lege, intitulat “Codul tehnologiilor informaţiei”, care urmează fie adoptat de Parlament.

 

1.2. Nevoia de securitate

Un atac poate surveni în orice moment, atunci când reţeaua este conectată la Internet. Majoritatea atacurilor apar (sau cel puţin încep) noaptea târziu, relativ la ora locală a zonei în care se află serverul. Există câteva motive pentru care cracker-ii evită orele de zi, cu toate că traficul intens le-ar putea masca activitatea:

- eficienţa – majoritatea crackeri-lor au slujbe, merg la şcoală sau au alte activităţi care nu le permit să desfăşoare acţiuni criminale în faţa calculatorului.

- viteza – este folosită acea perioadă a zilei care oferă o viteză maximă (ora 4 dimineaţa).

- clandestinitatea – indiferent de tipul de vulnerabilitate pe care îl are sistemul vizat se evită, în general, întâlnirile cu administratorii de reţea.

Cracker-ii folosesc diferite sisteme de operare. Macintosh este ultima platformă pe care şi-ar alege-o un cracker; pur şi simplu nu există suficiente utilitare disponibile pentru MacOS, iar cele existente sunt greu de portat. Cea mai folosită platformă este Unix. Motivul cel mai evident este costul. Pentru 40 de dolari pe care îi dă pe o care de Linux (cu CD-ROM inclus), crackerul obţine tot ce are nevoie în materie de utilitare. În plus, beneficiază şi de codul sursă al acestui sistem de operare. Trebuie menţionat faptul că cracker-ii profesionişti, plătiţi pentru munca lor, îşi pot permite orice fel de sistem. Platforma Microsoft suportă mai multe instrumente de securitate care pot fi folosite pentru atacul maşinilor la distanţă. Din această clasă, din ce în ce mai mulţi cracker-i folosesc Windows NT, deoarece depăşeşte în performanţe pe Windows 95 şi posedă şi instrumente avansate pentru lucrul în reţea. Pe măsură ce NT devine o platformă tot mai populară pentru servere Internet, cracker-ii trebuie să ştie cum se pot ataca aceste maşini.

Cu ani în urmă, majoritatea atacurilor porneau din universităţi, deoarece acestea ofereau conectarea la Internet. În prezent situaţia este total diferită. Crackerii pot sparge o reţea de oriunde: de acasă, de la serviciu sau din maşină. Ei nu folosesc furnizori de serviciu cum sunt America Online, Prodigy sau Microsoft Network. Unul dintre motive este predarea imediată a crackerului către autorităţile locale. 

Un cracker prezintă câteva caracteristici importante: poate programa în C, C++ sau Perl (Practical Extraction and Report Language), majoritatea instrumentelor de securitate fiind scrise într-unul din aceste limbaje; posedă cunoştinţe serioase despre codificarea internă TCP/IP; foloseşte Internet-ul mai mult de 50 de ore pe lună; cunoaşte detaliile interne a cel puţin două sisteme de operare; are (sau a avut) o slujbă unde lucra pe calculator; colecţionează hardware şi software vechi, depăşite, multe aplicaţii vechi putând face lucruri cărora echivalentele lor mai moderne nu le fac faţă.

Ţinta convenţională este greu de definit, deoarece un cracker atacă diferite tipuri de reţele din mai multe motive. Micile reţele sunt mai uşor de compromis, deoarece li se potriveşte cel puţin unul dintre următoarele profiluri: 

- proprietarii sunt nou intraţi pe Internet;

- administratorul de sistem are experienţă mai mult în reţele locale (LAN) şi mai puţin în TCP/IP (Transmission Control Protocol/Internet Protocol); 

- echipamentul şi software-ul folosit sunt vechi şi depăşite.

Studiul comportamentului crackerilor în situaţiile de atac este instructivă. Există numeroase documente pe această temă în Internet.5

De-a lungul vremii, cei care s-au ocupat de securitate au încercat să ascundă de utilizatorii obişnuiţi informaţiile din acest domeniu. Ca urmare, specialiştii din domeniul securităţii ocupă poziţii importante în vasta lume a tehnicii de calcul. A fost o vreme când această situaţie era normală. În definitiv, utilizatorilor trebuie să li se ofere acces numai la informaţiile de care au nevoie. La ora actuală, însă, utilizatorul obişnuit trebuie să cunoască lucruri legate de securitatea calculatoarelor, informaţiilor şi a bazelor de date pentru că altfel poate rămâne fără obiectul muncii.

Cât de importantă este educaţia privind securitatea în Internet? Să lăsăm deoparte scenariile dramatice, cum ar fi spionajul industrial. Aceste subiecte sunt incitante ca subiect de dezbatere, însă în realitate sunt destul de rare. O problemă foarte reală o constituie costurile. O bază de date a unei companii este proiectată folosind software licenţiat. Taxele de licenţiere pot ajunge la câteva zeci de mii de dolari. Costurile fixe ale acestor baze de date includ taxele de programare, de întreţinere şi de modernizare. Atunci când o firmă îşi menţine o astfel de bază de date activă intern, dar fără a fi conectată la Internet, securitatea reprezintă o preocupare secundară. Numărul potenţialilor atacatori este limitat iar accesul este redus la câteva protocoale binecunoscute. Conectând baza de date la Internet imaginea se modifică radical. Un atac poate fi lansat de oriunde, numărul potenţialilor atacatori este necunoscut şi nelimitat, accesul nu mai este limitat la unul sau două protocoale. Simpla operaţie de conectare la baza de date deschide multe căi de acces. Din primul moment de interogare al bazei de date se derulează o serie de operaţiuni: 

- variabilele de căutare trimise de utilizator sunt extrase şi analizate de un script Perl;

- acesta transmite variabilele unui program intermediar, proiectat pentru a realiza interfaţa cu software-ul licenţiat al bazei de date; 

- softul respectiv returna rezultatul transferându-l din nou unui script Perl care convertea datele în format HTML.

Fiecare etapă prezentată ascunde o potenţială vulnerabilitate de securitate. Pentru firme, educaţia securităţii reprezintă o modalitate ieftină de a obţine cel puţin o securitate minimă. 

În mod normal, agenţiile guvernamentale ar trebui să fie mai active în domeniul securităţii calculatoarelor. Acest fapt nu este, din păcate, adevărat. Gradul de confidenţialitate al datelor la care au avut acces cracker-ii este uimitor, indiferent la ce ţară de pe glob am face referire. 

Sunt semne că cracker-ii pierd teren în lupta cu software-ul de securitate6. Deoarece marile afaceri s-au orientat către Internet, a crescut exponenţial cererea pentru instrumente de securitate licenţiate. 

Acest aflux de bani proveniţi de la firme a dus o creştere a calităţii instrumentelor de securitate. Mai mult, proliferarea acestor instrumente s-a făcut cu o viteză foarte mare şi pentru o varietate mare de sisteme de operare.

 

2. Probleme juridice 

Internet-ul este o structură şi o societate care se dezvoltă liber şi neîngrădit decât de prevederile legale ale statelor pe teritoriul cărora se află serverele reţelei. Societatea informaţională a adus şi aduce beneficii incomensurabile, dar poate duce la pervertirea sau chiar distrugerea acestei lumi dacă nu este creat un cadru legal naţional care să răspundă cerinţelor locale, dar în corelaţie cu cadrul regional şi internaţional.

Programul Uniunii Europene (început în 1995) de antrenare a ţărilor din Europa Centrală şi de Est în procesul de tranziţie către societatea informaţională - Bruxelles, 1995; Praga, 1996 - afirmă că rolul guvernelor din ţările Uniunii Europene şi din Europa Centrală şi de Est constă în crearea unui cadru de reglementări şi politici naţionale, care să contribuie la formarea unui climat favorabil şi, totodată, să stimuleze dezvoltarea de aplicaţii şi servicii specifice societăţii informaţionale. 

Această acţiune a Uniunii Europene a generat o adevărată emulaţie şi în rândul ţărilor, până nu demult, văduvite de beneficiul societăţii informaţionale, determinând o serie de acţiuni guvernamentale la nivelul ţărilor membre, reglementări specifice, proiecte pilot şi cercetări comunitare, constituirea de noi instituţii şi mecanisme la nivel naţional şi european pentru aplicarea acestor strategii şi stabilizarea societăţii civile. Pe plan mondial, se încearcă o armonizare a legislaţiei în acest domeniu. Întruniri globale şi regionale (Comunitatea Economică Europeană, Consiliul Europei, Naţiunile Unite, Grupul celor 7 - G7) urmăresc să creeze un cadru legal adecvat realităţii sociale pentru că marele pericol al societăţii informatice este securitatea. Armonizarea legislaţiei internaţionale în societatea informatizată vizează:

- protecţia dreptului de autor; 

- confidenţialitatea datelor şi a regulilor antitrust;

- prevenirea şi combaterea criminalităţii informatice; 

 - promovarea standardelor tehnice care să asigure intercomunicarea noilor reţele de comunicaţii.

Acţiunile de armonizare legislativă în acest domeniu au început încă din anii 1983-1985 cu iniţiativa OECD. Astfel, în septembrie 1985, Comitetul a recomandat ţărilor membre să-şi armonizeze legislaţia penală pentru a face faţă noilor infracţiuni determinate de dezvoltarea tehnologiei. Din 1985 până în 1989, Consiliul Europei a lucrat la elaborarea unei Recomandări (9189) care descrie în două liste infracţiunile săvârşite cu ajutorul calculatorului şi care ar trebui să se regăsească şi în dreptul penal naţional al ţărilor ce sunt sau doresc a fi membre ale Consiliului Europei. În anul 1990, aspectele legale privind infracţiunile comise cu ajutorul calculatorului şi necesitatea globalizării legislaţiei penale în domeniu au fost discutate la cel de al 8-lea Congres al Naţiunilor Unite privitor la “Prevenirea delictelor şi tratamentul infractorilor” care a avut loc la Havana. S-au făcut, de asemenea, propuneri de armonizare şi în cadrul Asociaţiei Internaţionale de Drept Penal. În esenţă, în cadrul tuturor acestor întruniri regionale sau globale s-au emis următoarele principii: 

- subsidiaritatea represiunii penale (crearea de noi categorii de infracţiuni sau modificarea legilor naţionale existente numai dacă alte măsuri sunt insuficiente, pentru prevenirea unei inflaţii de norme penale);

· - completarea listelor de infracţiuni prevăzute în Recomandarea 9/89 a Consiliului Europei sau în Manualul Naţiunilor Unite referitor la delictul comis cu ajutorul calculatorului şi prevederea acestor infracţiuni în legislaţiile naţionale, ţinându-se cont de dezvoltarea tehnologiilor informaţiei;

· - protejarea materiei prin instrumente penale noi, mai ales când raporturile juridice dintre părţi se bazează pe existenţa unui contract (vezi comerţul electronic);

- ocrotirea sistemelor informatice să nu constituie o piedică pentru libera circulaţie a informaţiilor în cadrul societăţii; 



· - să nu fie limitat dreptul de acces al cetăţenilor la informaţiile privind propria persoană, când acestea sunt deţinute de un terţ. 

· Armonizarea legislativă în societatea informaţională se doreşte a se realiza şi în alt domeniu la fel de important ca şi prevenirea şi pedepsirea infracţiunilor comise cu ajutorul calculatorului, libera circulaţie a informaţiilor sau comerţul electronic: protecţia juridică a programelor de calculator şi dezvoltarea multimedia. În consecinţă, în anul 1997, Organizaţia mondială de Proprietate Intelectuală (World Intellectual Property Organisation - WIPO) a elaborat un raport cuprinzând recomandări în domeniul proprietăţii intelectuale privitoare la bazele de date. Întrunirea a fost una extrem de specializată: au participat experţi din 93 de state (printre care şi din România), reprezentanţi ai unor organizaţii interguvernamentale interesate în domeniu. 

 

2.1. Dreptul la secretul comunicaţiilor 

În art. 19 al Declaraţiei Universale a Drepturilor Omului se arată că: “Orice om are dreptul la libertatea de a avea opinii fără imixtiuni din afară, precum şi libertatea de a căuta, de a primi şi de a răspândi informaţii şi idei prin orice mijloace independent de frontierele de stat”.

Dreptul de liberă exprimare, alături de dreptul la informaţie este, de fapt, materializarea gândirii neîncorsetate a omului, deziderat dintotdeauna al omenirii. Reţeaua Internet a deschis mai mult decât orice calea exercitării acestor drepturi, pentru că obiectul de activitate al acestei reţele este tocmai traficul de informaţii (expunere, comunicare, distribuţie, achiziţie).

Dreptul la secretul comunicaţiilor şi dreptul la viaţă intimă, privată sunt două din drepturile fundamentale ale omului care pot fi încălcate foarte uşor în reţeaua Internet. Securitatea sau supravegherea statului sunt scuzele obişnuite invocate de guverne pentru justificarea îngrădirii liberei comunicări umane. Din fericire, se spune că nu există nici o cale prin care gândirea liberă, opinia şi expresia să fie ţinute permanent sub pază. Dar, când libertatea de opinie este negată, gândurile şi opiniile oamenilor sunt încătuşate, ele devin mai puţin reale şi utile.

Tehnica ultra-avansată determină necesitatea impunerii unor forme speciale de verificare şi control pentru viitor. Alături de canalele video şi TV, Internet-ul poate să aducă elemente nedorite şi distructive în casele oamenilor (vezi pornografia, pedofilia, defăimarea etc.) care ar putea afecta atât discernământul cât şi moralitatea, ceea ce ar duce la o aplicare nefastă a principiului liberei comunicări. De aici rezultă interesul Naţiunilor Unite de a evita extremele şi de a găsi o cale de mijloc printr-o înţelegere comună asupra Declaraţiei în ce priveşte libertatea de comunicare.

Secretul comunicaţiilor se referă la toate tipurile de comunicaţii interpersonale în Internet: poştă electronică, convorbiri în sistem talk, în sistem Internet Relay Chat (IRC) sau încă multe altele, tehnologia, în dezvoltare exponenţială, putând să-i adauge şi alte forme.

În toate ţările există, însă, un conflict între necesitatea, pe de o parte, a menţinerii şi ordinii înregistrărilor publice şi, pe de altă parte, a respectării libertăţii personale. Toată lumea doreşte o administraţie publică şi o poliţie eficiente, dar puţini realizează ingerinţa în libertăţile personale care poate rezulta. Problema a devenit din ce în ce mai acută pe măsură ce capacităţile de procesare ale informaţiilor disponibile pentru corpurile guvernamentale şi poliţieneşti au devenit tot mai sofisticate. Acestea includ:

- regăsirea de informaţii despre toţi cetăţenii din diverse baze de date guvernamentale sau de afaceri, cum ar fi cele privind securitatea socială şi veniturile;

- supravegherea deplasărilor personale, prin sisteme de recunoaştere a maşinilor care, instalate pe autostrăzi, permit poliţiei depistarea oricărui vehicul.

În vederea protejării libertăţilor personale au apărut coduri privind stocarea şi regăsirea datelor personale în sistemele electronice.

În Marea Britanie, aceste principii au fost cuprinse în Data Protection Act, încă din 1984. Legea a apărut ca urmare a creşterii îngrijorării autorităţilor faţă de utilizarea cu intenţii oneroase a informaţiilor privitoare la indivizi. 

Principalele măsuri cu caracter preventiv ale legii vizează necesitatea ca toate organizaţiile particulare sau publice care păstrează date despre indivizi sau firme pe sisteme de calcul trebuie să înregistreze acest fapt în Data Registrar, împreună cu scopul pentru care păstrează datele. Datele nu trebuie folosite pentru alte scopuri şi nu pot fi divulgate altor organisme. Oricine poate afla din Registrar dacă o organizaţie deţine date despre sine şi poate obţine o copie a acelor date.

Acest act normativ precizează detaliat ceea ce numeşte "utilizatori de date" ("data users") şi "subiecţi de date" ("data subjects"). Defineşte utilizatorii de date ca "organizaţii sau indivizi care controlează conţinutul şi utilizarea colecţiilor de date personale, procesate sau care se intenţionează a fi procesate automat". Un subiect de date este un "individ la care se referă datele personale". Utilizatorii de date trebuie să înregistreze datele personale pe care le deţin şi modul în care le folosesc, obţin şi divulgă.

Legea britanică stabileşte că datele personale trebuie să fie: 

- obţinute şi procesate just şi legal;

- deţinute şi folosite numai pentru scopurile specificate;

- procesate adecvat, relevant şi neexcesiv în aceste scopuri;

- precise şi actualizate;

- şterse atunci când nu mai sunt necesare scopurilor specificate;

- stocate într-un sistem cu măsuri de securitate împotriva accesului neautorizat, alterării sau distrugerii.

Secretul datelor informatizate, obligaţie de fapt în domeniu industrial şi comercial, se transformă în obligaţie de drept pentru fişierele nominative; rezultă că violarea acestui secret constituie o infracţiune specifică.

Prevederile legislative din Franţa stabilesc patru noi tipuri de infracţiuni:

- tratarea automatizată a informaţiilor nominative fără supunerea la formalităţile legale;

- înregistrarea sau conservarea informaţiilor nominative violând astfel dispoziţiile de protecţie relative la colectarea şi deţinerea acestora;

- divulgarea informaţiilor nominative astfel încât această acţiune aduce prejudicii reputaţiei persoanei la care se referă respectivele informaţii;

- deturnarea informaţiilor, care constă în utilizarea fişierelor în alte scopuri decât acelea pentru care au fost autorizate.

Există o anumită categorie de libertăţi, importante în cadrul vieţii social-economice, nu întotdeauna prevăzute în legile naţionale sau în tratatele internaţionale: libertăţile cu caracter economic. Încălcarea unor astfel de libertăţi poate duce nu numai la o ştirbire a dreptului omului la o viaţă mai bună, dar şi la încetinirea programului economic.

O problemă deosebită din acest punct de vedere este cea a telefoanelor date prin Internet, a aşa-numitelor I-Phones. Datorită preţului cu mult scăzut faţă de telefonia clasică, utilizatorii Internet care dispun de echipamentul necesar le preferă. Acest fapt duce la scăderea profitului companiilor de telefoane. Primele astfel de companii care au simţit influenţa nefastă a Reţelei asupra veniturilor au fost cele americane. Reacţia lor s-a materializat printr-o cerere O ACTA (American's Carries Telecommunications Commissions) înaintată către FCC (Federal Communications Commission), prin care s-a încercat interzicerea efectuării de apeluri telefonice în acest mod.

Aceeaşi controversă a apărut şi în Franţa, unde furnizarea unui serviciu telefonic face obiectul unei licenţe prealabile, care pentru primul an costă aproximativ 100.000 de dolari7. Pentru furnizorii unui serviciu de acest gen, fără licenţă, se prevede o pedepsă de 6 luni închisoare sau o amendă de 80.000 de dolari. Este evident că în asemenea condiţii telefoanele Internet sunt interzise 8.

Printre drepturile şi libertăţile înscrise în Constituţia din 1991 a României se află şi cele referitoare la libertatea de exprimare (art. 30), dreptul la informaţie (art. 31) şi secretul corespondenţei (art. 28).

În ţara noastră normele de protecţie şi sancţiunile aplicate pentru acest fapt vor deveni realitate prin intrarea în vigoare a Codului tehnologiilor informaţiei. În proiectul acestui Cod se arată cu claritate că “toţi cei care produc, furnizează şi utilizează produse informatice sau care prestează servicii informatice sunt obligaţi să îi asigure pe cei care folosesc produsele sau serviciile lor că ele nu sunt de natură să afecteze drepturile omului şi libertăţile individuale, luând măsurile corespunzătoare”. Este acceptată afirmaţia că informatica nu este o tehnică politică neutră: informatizarea participă în viaţa socială cu o dinamică proprie care favorizează întărirea centrelor de putere (instituţiile statului şi marile întreprinderi) în dauna libertăţilor individuale.

 Proiectul Codului Tehnologiei Informaţiei acordă un spaţiu adecvat libertăţii informaţiei şi reuşeşte să reglementeze ocrotirea drepturilor fundamentale şi libertăţile individuale în societatea informaţiei (art. 3-29). În art. 16 se arată că “datele colectate, stocate şi difuzate trebuie să fie adecvate scopurilor menţionate în lege; verificate că sunt exacte şi, după caz, complete; actualizate potrivit prevederilor legale şi tehnologiilor disponibile”, iar conform art. 17 “datele colectate, stocate şi difuzate nu pot fi divulgate şi utilizate decât cu consimţământul persoanei în cauză sau atunci când o dispoziţie legală permite aceasta”.

 

2.2. Comerţul electronic din perspectivă juridică

Raymond L’Ocapo, una dintre cele mai proeminente şi influente personalităţi juridice în industria de înaltă tehnologie, conducător al Boalt's Center for Law and Technology spunea recent că “aproape orice în business este legat de tehnologie”. Oamenii de afaceri de pretutindeni cred astăzi cu putere în ceea ce a devenit un comandament al timpului prezent: prezenţa în Internet. În caz contrar, ei vor fi "out of business".

Reţeaua Internet a devenit deja un mediu comercial, care comportă reguli juridice specifice. Luând în considerare structura acestui tip de reţea, vechile teorii economice îşi pierd valabilitatea, nemaiputând fi raportate la noua realitate. Totul în economia actuală se clădeşte în jurul informaţiei şi mai ales a celei din reţeaua Internet. Economia veche a “coşurilor de fum”, cum spunea Alvin Toffler se dezintegrează, locul ei fiind luat de economia extra-inteligenţei. În această economie, ţările cu tradiţie nu mai contează foarte mult, existând o logică nouă dictată de noile pieţe financiare.

Conform unor statistici, în India, considerată o revelaţie mai ales la exportul de software, s-a lansat în 1995 proiectul INTENT - Information Technology for National Transformation iar în Malayezia, guvernul a lansat recent proiectul MSC - Multimedia Super Corridor - urmărind revoluţionarea lumii afacerilor cu ajutorul tehnicilor multimedia şi a unei infrastructuri informaţionale puternice. Elementele cheie ale proiectului sunt strâns legate de promovarea comerţului electronic şi a adoptării unor reglementări juridice adecvate lui: infrastructură de telecomunicaţii şi logistică de mare capacitate (comunicaţii pe fibră optică de 2,5 - 10 Gb/sec), noi legi pentru încurajarea comerţului electronic şi protecţia proprietăţii intelectuale şi crearea unui mediu atractiv de muncă locuit (dezvoltări urbane inteligente).

Comerţul electronic cuprinde atât vânzările în linie către marele public, dar şi schimburile între întreprinderi (societăţi, firme, companii) şi între întreprinderi şi stat. Avantajele comerţului electronic sunt multe, altfel nu s-ar explica dezvoltarea lui aşa de rapidă. Oricum, piaţa este de dimensiuni mondiale şi oferta poate fi consultată 24 de ore pe zi în acelaşi loc. Dezavantajele - astăzi considerate majore, dar remediabile - sunt securitatea încă precară a tranzaciţiilor şi lipsa unor reguli juridice clare.

Recent OECD (Organisation for Economic Cooperation and Development) a emis un document: “Comerţul electronic: schimbări şi oportunităţi pentru guverne” - întocmit ca un ghid pentru stabilirea unor politici pentru comerţul electronic. În esenţă, opinia SUA privind acest document, exprimată în raportul “Un cadru pentru comerţul electronic global” (“A Framework for Global Electronic Commerce”) este în sensul că n-ar trebui impuse noi reglementări birocratice şi că, în principiu, cadrul juridic actual ar trebui să se aplice în conformitate cu reglementările în sectorul on-line ca şi în sectorul obişnuit. Pentru americani, rolul privilegiat trebuie să aparţină sectorului privat şi pentru a nu exista conflicte din cauza punctelor de vedere diferite, SUA propune constituirea unui “cod de comerţ universal pentru comerţul electronic”. Uniunea Europeană, prin Declaraţia de la Bonn din 1996, a exprimat opinia conform căreia trebuie să se dea atenţie şi rol activ şi sectorului public şi că “orice cadru reglementar al comerţului electronic trebuie să fie clar şi previzibil, propice concurenţei”.

Camera Internaţională de Comerţ (CIC) a organizat între 5 şi 7 noiembrie 1997 o conferinţă la care s-a încercat evidenţierea câtorva aspecte majore din punct de vedere juridic privind comerţul:

- ce lege se aplică în cazul litigiilor de afaceri încheiate de parteneri din ţări diferite, prin intermediul unui circuit transnaţional;

- dacă trebuie găsite noi forme de efectuare a plăţilor în Cyberspace;

- în ce măsură va afecta realizarea comerţului prin intermediul unor circuite independente politica monetară şi comercială a fiecărei ţări;

- care pot fi metodele eficiente de prevenire a crimei organizate.

Cu această ocazie au fost distribuite de CIC reguli pentru comerţul electronic - GUIDEC (Uzanţe Generale pentru Comerţul Internaţional Digital Protejat).

Principala raţiune pentru securitatea comerţului electronic constă în protejarea integrităţii unui mesaj electronic de când acesta părăseşte sistemul transmiţătorului şi până când ajunge la sistemul destinatarului. Acest tip de securitate este numită “end to end”. Trebuie notat faptul că aceasta acoperă numai integritatea mesajului însuşi şi nu se ocupă de integritatea sistemelor părţilor implicate.

În afară de integritatea mesajului, securitatea trebuie extinsă la probleme cum ar fi repudierea de către o parte a recipisei, riscul intruziunilor neautorizate (vezi pericolul prezentat de cracker-i), modificarea mesajelor, coruperea sau pierderea acestora.

Câteva dintre tehnicile de securitate includ criptografia, semnăturile digitale şi terţe părţi de încredere (Proiectul CyberNotarySM). Camera Internaţională de Comerţ a pus în discuţie folosirea unui notar electronic (Cyber Notary). Recent proiectul CyberNotarySM, susţinut de Scrivener Notaries, de Notaries Society, de Union of International Latin Notary şi Asociaţia Baroului American (ABA) a luat în considerare mai detaliat problema unor terţe părţi de încredere, autentificarea, criptarea şi semnăturile digitale. Multe documente şi contracte necesită o înregistrare înainte de a avea un efect legal integral. În mod similar, împuternicirile necesită o certificare notarială pentru a fi validate într-o ţară sau alta.

CyberNotarySM a fost realizat cu intenţia de a acţiona ca o terţă parte de încredere pentru a păstra cheile de criptare, a verifica semnăturile digitale şi a autentifica mesajul însuşi. CyberNotary SM execută numai o parte dintre funcţiile de autentificare a mesajelor electronice şi astfel criptarea este necesară pentru a furniza securitatea necesară pentru mesajele digitale.

Vorbind despre securitatea tranzacţiilor este interesant să precizăm că băncile au început un program propriu "de apărare". Soluţia cea mai avansată este Secure Electronic Transactions SET (Protocolul de tranzacţii electronice sigure). În esenţă, el reproduce un sistem de prelucrare de cărţi de credit, înlocuind fiecare apel telefonic sau înscris ce descrie tranzacţia cu o versiune electronică. De asemenea, se bazează pe Autoritatea de Certificare care în acest caz va fi instituţie bancară. Protocolul SET impune unui proces de tranzacţii să verifice regulat listele, pentru a detecta tranzacţiile generate de eventuale certificate furate sau pierdute. Protocolul SET este prevăzut să ofere toate tipurile de tranzacţii, fiecare tranzacţie fiind semnată digital. În consecinţă, SET devine cel mai mare consumator de certificate, iar băncile distribuitori majori. 

În anul 1992, Liga Naţională a Consumatorilor din S.U.A. a fondat Centrul Naţional Informatic al Fraudelor (NFIC). Au fost create peste 800 de numere de telefon “hot-line”, pe întreg teritoriul S.U.A. şi al Canadei, prin care adepţii comerţului electronic sunt orientaţi, îndrumaţi şi li se prezintă modalităţile prin care pot pierde cărţile de credit. Peste 35% din clienţii Internet-ului electronic au pierdut bani datorită hacker-ilor ceea ce a dus în anul 1996 la crearea unui site “Internet Fraud Watch”,9 pagină vizitată de aproximativ 120000 de persoane într-o săptămână. Ce ar mai fi de spus atunci când volumul tranzacţiilor prin Internet a atins în 1997 suma de 7,8 miliarde de dolari şi se estimează să atingă 326,4 miliarde de dolari în anul 2002? Suma cheltuită pentru protecţia comerţului electronic devine nesemnificativă.

Trebuie amintit faptul că reglementările din Proiectul Codului Tehnologiei Informaţiei, ce urmează să intre în vigoare în România, se referă şi la documentul electronic şi valoarea sa probantă. 

 

2. 3. Protecţia juridică a drepturilor de autor

Cea mai recentă reglementare legală în materie de apărare a drepturilor de autor în Internet este în vigoare, în S.U.A., din decembrie 1997 - Internet Copyright Lam (NET Act - No Electronic Theft). Conform normelor acestui act, o persoană care, cu rea credinţă, reproduce (fără drept - adică încălcând copyright-ul) un material în valoare de minimum 1000 de dolari, poate fi urmărită în justiţie, chiar dacă n-a obţinut nici un profit din această acţiune. NET Act a fost elaborată pentru a acoperi lacuna din sistemul legislativ american care permitea distribuirea de materiale protejate prin copyright, de către persoane care nu profitau din această acţiune. Cel mai adesea este citat cazul lui David La Machia, absolvent al Massachusettes Institut of Technology, care a creat o locaţie din care împrăştia materiale apărate prin copyright fără nici un permisiune din partea deţinătorilor dreptului de autor, dar şi fără nici o taxă. La Machia a fost urmărit în justiţie, dar n-a fost găsit vinovat potrivit reglementării vechi a legii privind copyrightul (era cerută proba că activitatea persoanei a fost pentru obţinerea unui avantaj comercial sau câştig financiar privat). NET Act a amendat Copyright Act astfel că persoana poate fi trasă la răspundere pentru reproducerea sau distribuirea de valori apărate prin copyright în valoare de minimum 1000 de dolari, indiferent dacă s-a obţinut vreun profit financiar sau comercial ori nu.

Legea română privind dreptul de autor10 prevede că titularul dreptului de autor este singurul îndreptăţit să realizeze copii ale lucrării protejate. Această prevedere se aplică cu certitudine şi în ceea ce priveşte materialul obţinut prin “download” - copierea include stocarea unei lucrări pe orice mediu prin mijloace electronice.

În consecinţă, preluarea din Internet a oricărei opere literare, dramatice, muzicale sau artistice fără a avea permisiunea deţinătorului dreptului de autor (autorizarea acestuia) va constitui o încălcare a dreptului de autor.

Problema pirateriei software este o altă problemă majoră pentru creatorii de programe pentru calculator în întreaga lume, pierderile anuale atingând 15 miliarde USD. România nu face excepţie, atât Business Software Alliance (BSA) cât şi Software Publishers Association apreciind că în ţara noastră se înregistrează o rată a pirateriei de 95%.

Legiuitorul român a optat pentru considerarea dreptului de autor ca principal sistem de protecţie pentru programele pe calculator. La 26 martie 1996 a fost publicată, în Monitorul Oficial Legea dreptului de autor şi a drepturilor conexe, care cuprinde, în capitolul IX, o protecţie inedită pentru România (nu şi pentru ţările industrializate) - protecţia programelor pe calculator. Până la intrarea în vigoare a Codului Tehnologiilor Informaţiei care reglementează protecţia drepturilor intelectuale în domeniul tehnologiilor informaţiei, se vor aplica prevederile acestei legi.

Faptul că, în multe ţări cu tradiţie în domeniul programelor pentru calculator, există mai multe moduri de protecţie (în afara protecţiei prin drept de autor) şi că se caută cu deosebită atenţie o protecţie specifică, care să-i satisfacă complet pe creatorii de programe de calculator, demonstrează că protecţia oferită de dreptul de autor este departe de a fi suficientă în acest domeniu, marcat de o specificitate aparte.

 

2. 4. Criminalitatea în Internet

Dezvoltarea vertiginoasă a tehnologiei a creat, pe lângă numeroase beneficii, o cutie a Pandorei cu încălcări greu de detectat şi anihilat, care produc pierderi uriaşe, fiind posibilă chiar distrugerea întregii civilizaţii. Fără lege şi ordine, în această societate informatizată vom fi distruşi chiar de către aceste cuceriri tehnologice care, pe de altă parte, aduc atâtea beneficii oamenilor.

Problema controlului criminalităţii în Internet este de mult o problemă internaţională, preocupând serios comunitatea statelor civilizate, angajate în construirea societăţii informatizate. În România, se preconizează reglementarea infracţiunilor comise cu ajutorul calculatorului prin Proiectului Codului Tehnologiilor Informaţiei, anterior menţionat.

Recent, lipsa legislaţiei penale în domeniul informatic a dus la reacţii împotriva ţării noastre şi la aplicarea unor sancţiuni. Este vorba despre consecinţele atacului realizat în Internet de cracker-ul Călin Mateiaş, elev la unul din liceele bucureştene. În presa din unele ţări (SUA, Anglia, Franţa, Ungaria, Canada) se puteau citi titluri de genul: “Un cracker român de 17 ani bulversează reţeaua Internet”11.

După cum se exprima o ziaristă12, deşi administratorii Internet din Bucureşti au luat legătura cu organele de poliţie, acestea nu au putut face “prea mult” din cauza “lipsei unei legislaţii adecvate”. Având în vedere implicaţiile serioase ale incidentului, României i s-a blocat accesul la sistemul IRC (Internet Relay Chat), “piratului” i s-a întocmit dosar la US - FBI Computer Crime Division. Brigada FBI a întocmit acest dosar pe baza atribuţiilor sale din 1986, investigând încălcările Federal Computer Crime Fraud and Abuse Act. Încălcările legii menţionate includ intruziuni în calculatoare de interes federal din domeniile financiar, guvernamental, medical ş.a. (definite ca fiind două sau mai multe calculatoare implicate în comiterea infracţiunii, localizate în state diferite - un calculator comercial care este victima unei intruziuni venite dintr-un alt stat este un calculator de interes federal).

Acţiunea a creat probleme în câteva reţele din Bucureşti, au fost distruse date în sisteme din Anglia, Ungaria, SUA (tânărul cracker a încercat şi la Pentagon, dar fără succes). Frapante, mai cu seamă, au fost declaraţiile unor persoane presupuse a fi competente din punct de vedere juridic, în sensul că nu i se poate face nimic tânărului care produce substanţiale pagube economice şi cauzează prejudicii pe plan internaţional României, motivând cu faptul că nu avem legislaţie penală în domeniu. Deoarece în România nu există, deocamdată, legislaţie penală în materie, până la dispariţia lacunelor din normativul juridic penal, va trebui să cunoaştem şi să respectăm regulile existente la nivel internaţional. Pare nefiresc, dar aceasta este situaţia, ţine de specificul societăţii informatizate şi mai ales de ultima deschidere – Internet 14. 

Dacă se exploatează această resursă deosebită - şi este cert că se utilizează şi în România - trebuie respectate regulile; cei care duc războiul informatic (infowar) ştiu că acesta poate fi câştigat şi de ţările mai slab tehnologizate (deoarece este un război al minţilor, în primul rând, şi nu unul al armelor convenţionale sau nucleare), şi de aceea se feresc de ţări ca România, unde nu există reguli juridice).

Cu toate preocupările - legi, reglementări juridice penale şi cooperare internaţională - nu se poate ţine pasul cu schimbările tehnologice şi cu sofisticatele infracţiuni comise în Internet. 

“Criminalitatea gulerelor albe”15 pare a fi reglementată în doar câteva ţări cu legislaţie adecvată problemei, dar nici acestea nu au rezolvat toate problemele legale legate de aplicare şi prevenire. 

Deşi în Internet varietatea infracţiunilor este mare (şi va fi şi mai mare pe măsură ce tehnologia va progresa), ne vom referi în cele ce urmează la cele mai frecvente încălcări ale legii:

• spargeri în Internet;

• spionajul industrial; 

• pirateria software;

• materiale obscene şi pornografie referitoare la copii; 

• defăimarea;

• frauda prin cărţi de credit;

• accesul neautorizat;

• intercepţia neautorizată;

• reproducerea unei topografii;

• criptarea. 

 

2.4.1. Spargeri în Internet

Utilizând instrumente specifice, cracker-ii reuşesc să pătrundă (prin violarea sistemelor de securitate informatică) în sistemele informatice ale unui organism, instituţie sau firmă cu care nu au nici cea mai mică legătură. Conectarea la aceste calculatoare se face de la distanţă, prin intermediul unui calculator personal (PC) şi al unui modem, utilizând, de regulă, reţeaua publică de telecomunicaţii. Cracker-ii exploatează capacităţile calculatoarelor şi comunicaţiilor, făcându-le să funcţioneze până la ultimele lor limite: fură date, plantează viruşi sau “cai troieni”, hărţuiesc persoane, provoacă pierderi serioase prin schimbarea numelui utilizatorilor sau a parolelor.

Accesul neautorizat în sistemele informatice este considerat ilegal în multe ţări, dar acest lucru nu duce automat la dispariţia faptei din criminalitatea societăţii actuale. Pătrunderi reuşite în reţeaua publică s-au produs cu frecvenţă foarte ridicată, iar posibilităţile de a accede la cantităţi enorme de date, stocate într-un spaţiu material minuscul, au crescut foarte mult. Au fost atacate, în egală măsură, calculatoare militare şi ştiinţifice, extrem de puternice şi perfecţionate, precum şi calculatoare aparţinând guvernelor, băncilor şi stabilimentelor de gestiune de carduri de credit, ale unor importante instituţii de îngrijire a sănătăţii, educaţionale şi altele. Prin aceste atacuri au fost distruse sau a fost pusă în pericol protecţia datelor economice, ştiinţifice, personale sau a datelor importante pentru economia naţională. Ce poate fi mai elocvent pentru pericolul prezentat de aceste acţiuni şi pentru greutatea de a detecta infractorii decât însăşi faptul că pagina Web a CIA a fost spartă, ca şi cea a Ministerului Justiţiei din SUA, fără ca infractorii să fie prinşi16.

 

2.4.2. Spionajul industrial

Astăzi, când se pot crea baze de date pe o scară fără precedent şi acestea se pot consulta de la distanţă, în moduri extrem de sofisticate, apare uriaşul pericol al unor subtile manipulări ce se încadrează în conceptul de spionaj industrial (sau informatic, cum îl numesc unii jurişti specializaţi în dreptul tehnologiei informaţiei).

Companiile, societăţile sau firmele trebuie să lupte pe mai multe fronturi pentru a nu-şi pierde banii în urma deturnării de informaţii. Furtul de secrete comerciale este unul dintre cele mai importante domenii în care se manifestă criminalitatea informatică. Dintre informaţiile comerciale cele mai “vânate” amintim: liste de produse, de preţuri, de clienţi, de furnizori, metode de promovare a produselor, studii de marketing, managementul întreprinderilor etc. Spionajul industrial este cel care dictează succesul în afaceri, de aici şi dramatica ascensiune a ceea ce numim inteligenţă concurenţială.

Reglementările legale clasice în materie - legislaţia referitoare la brevete, la drepturile de autor, la proprietatea industrială şi la mărcile de fabrică şi comerţ - sunt considerate astăzi nesatisfăcătoare pentru protecţia pe toate planurile a unui know-how preţios, precum şi a competenţelor tehnice şi comerciale confidenţiale. Pe de altă parte, normele dreptului penal clasic sau legislaţia civilă în materie nu sunt suficiente pentru a preveni şi combate faptele de acest tip. Prin urmare, spionajul industrial a devenit în multe ţări infracţiune prevăzută în legea penală iar protecţia bazelor de date specifice mărită prin apariţia unor norme noi făcând parte din Dreptul secretului comercial 17.

Lucrările protejate prin acest tip de reglementări sunt:

- listele cu clienţi;

- metodele de instruire; 

- procesele de fabricaţie;

- metodele de dezvoltare software;

- invenţiile şi procesele care sunt nepatentabile;

- invenţii în curs de patentare, încă nerezolvată.

Obţinerea protecţiei pentru o lucrare considerată secret comercial se realizează automat când informaţia comercială respectivă este ţinută în secret de deţinător. Deturnarea este cel mai adesea rezultatul spionajului industrial. Multe din cazuri de spionaj industrial implică persoane care utilizează secretele comerciale ale vechilor lor angajatori (deţinători de drept ai secretelor comerciale). 

În România, acest domeniu este foarte uşor de penetrat, fiindcă managementul aplicat al firmelor româneşti nu promovează o politică de personal inteligentă. Rezultatul este că firmele riscă să piardă acest personal cu acces la informaţii, pe care le pot folosi în cadrul unei alte firme, care le oferă un post mai bun şi un salariu atrăgător.

 

2.4.3. Pirateria software

Criminalitatea în Internet sub forma pirateriei software reprezintă un segment foarte important, cu implicaţii social-economice foarte grave. Este o infracţiune care se comite foarte uşor, care provoacă pagube economice imense şi care, paradoxal, este considerată de oameni ca având cu un pericol social foarte redus.

Prin pirateria software se înţelege copierea, reproducerea, folosirea şi fabricarea programelor pentru calculator protejate prin dreptul de autor. Anual, pe glob pagubele produse de această infracţiune se cifrează la câteva miliarde de dolari prin pierderea drepturilor de autor şi a profiturilor. O masivă piaţă neagră a crescut în jurul pirateriei software, în special în locuri cum ar fi China, Rusia, Orientul Mijlociu şi Îndepărtat (în astfel de locuri programele de calculator, care în mod normal costă sute de dolari, se vând pentru 10 dolari). România a fost considerată pentru mult timp o ţară pirat (până în 1996 nu exista nici o reglementare legală în domeniu) şi nici în prezent n-a scăpat de acest stigmat. Adoptarea Legii privind dreptul de autor şi drepturile conexe n-a însemnat automat şi eradicarea pirateriei software.

Există cinci forme de bază ale pirateriei soft, toate la fel de periculoase:

l. Softlifting - această formă de piraterie apare atunci când sunt realizate copii suplimentare (neautorizate) ale programelor într-o organizaţie sau de către persoane fizice. Schimbul de discuri între persoane (prieteni, asociaţi) se include în această categorie.

2. Hard Disk Loading - se întâlneşte la anumiţi distribuitori de calculatoare, care încarcă ilegal programe pe hard-discurile calculatoarelor, atunci când le vând, pentru a face oferta mai interesantă.

3. Contrafacere - reprezintă duplicarea ilegală, vânzarea produselor protejate prin dreptul de autor, adeseori într-o formă care face ca acestea să pară legitime.

4. Bulletin Board Piracy - această formă apare atunci când produsele protejate prin dreptul de autor sunt distribuite utilizatorilor conectaţi printr-un modem.

5. Închiriere - această formă se întâlneşte atunci când produsele soft sunt instalate pe un calculator care se închiriază sau sunt închiriate direct.

 

2.4.4. Materiale obscene şi pornografie referitoare la copii

Locaţiile conţinând materiale “pentru adulţi” sunt cele mai des frecventate din Internet, accesarea acestor locaţii neputând fi restrânsă cu uşurinţă. 

Faptele care implică răspândirea de materiale obscene şi pornografia referitoare la copii sunt considerate ilegale, fie că se comit prin Internet, fie că se comit în afara lui. În Internet însă, uşurinţa de încălcare a prevederilor legale în materie este foarte mare, iar posibilitatea detectării făptuitorilor şi tragerea lor la răspundere foarte mică.

La 1 februarie 1996, Congresul SUA a adoptat “Telecommunications Reform Act”, lege care impune multe sancţiuni în legătură cu diseminarea materialelor pornografice în Internet. În aceeaşi zi, guvernul francez a lansat un apel pentru standarde internaţionale în legătură cu Internetul şi adoptarea unor standarde comune de etică. În ianuarie 1996, poliţia japoneză a arestat două persoane pentru diseminarea pornografiei în Internet (această ţară are legi foarte liberale privind obscenitatea), iar în Germania, CompuServe - o mare companie de servicii on-line - a fost forţată să închidă accesul la o serie de astfel de locaţii.

În februarie 1996, s-a raportat că guvernul chinez va permite accesul în Internet doar prin intermediul furnizorilor acceptaţi de guvern şi că organizaţiilor li se interzice producerea, duplicarea, utilizarea sau distribuirea informaţiilor care pot aduce atingere ordinii publice, precum şi a materialelor obscene sau pornografice. 

În SUA, accentul intervenţiilor guvernamentale este pus pe următoarele aspecte: - materialele ofensive pentru o persoană medie, aplicând standarde comunitare; - descrierea într-o manieră ofensivă a manifestărilor sexuale, specific definite de legea respectivului stat; - lipsa serioasă de valoare literară, ştiinţifiică, artistică sau politică a respectivului material. 

Platform for Internet Content Selection (PICS) a stabilit convenţiile pentru descrierea şi etichetarea serviciilor Web prestate de firme, bazate pe criterii cum ar fi conţinutul sexual, violenţa sau orice alt motiv pe care părinţii sau alte persoane le-ar putea găsi neconvenabile. Acesta nu este un instrument de cenzurare, ci un mijloc de filtrare a serviciilor şi documentelor Web.

 

2.4.5. Defăimarea

O problemă de actualitate, care provoacă îngrijorare, este defăimarea în Internet, realizată în special în legătură cu serviciile bazate pe informaţii, cum ar fi Web, ştiri USENET şi poşta electronică. Uşurinţa cu care informaţia poate fi plasată la o anumită locaţie sau transmisă prin Internet a condus la situaţii în care diferite persoane de pe întreg cuprinsul globului au transmis materiale care au fost sau pot fi considerate defăimătoare.

Acolo unde materialul este transmis prin poşta electronică unuia sau mai multor receptori, autorul infracţiunii este identificabil. Câteva probleme trebuie rezolvate:

- cărei jurisdicţii i se supune fapta,

- unde au fost recepţionate materialele defăimătoare, dacă, conform unei jurisdicţii sau alteia, se consideră că respectiva acţiune este o defăimare.

Pe de altă parte, dacă materialele defăimătoare au fost transmise prin terţe părţi - un serviciu on-line sau o firmă furnizoare de acces Internet - sunt aceste terţe părţi responsabile? Ce se întâmplă dacă informaţia a fost transmisă unui grup de ştiri? Volumul traficului Internet, în principiu, nu permite operatorilor să verifice ceea ce trece prin sistemele lor. Dacă s-ar impune o asemenea obligaţie, Internet-ul s-ar restrânge semnificativ.

 

2.4.6. Frauda prin cărţi de credit

Serviciile secrete specializate în domeniu au ajuns la concluzia că, anual, persoanele, care au cărţi de credit, pierd miliarde de dolari în urma furtului numărului de cărţii credit card de către “hoţii electronici” ai Internet-ului. Măsurile de securitate informatică nu sunt satisfăcătoare şi dreptul tradiţional este neputincios în faţa hoţilor de astfel de informaţii. Ţelul acestora este să acceadă la informaţiile privitoare la cărţile de credit şi de aici drumul este uşor, în câteva momente îşi îmbogăţesc patrimoniul cu sume importante, stând în faţa unui calculator aflat la distanţă deseori foarte mare de locul unde se află victima.

Majoritatea fraudelor implicând calculatorul presupun obţinerea de avantaje financiare uriaşe, ilicite, în favoarea infractorului care a avut acces la un sistem informatic. Făptuitorii sunt, în multe cazuri, persoane angajate ca programatori la o bancă şi au posibilitatea de a modifica cifrele contului propriu sau ale contului altei persoane. Fraude privitoare la cărţile de credit pot fi comise de orice persoană care, conectată la reţeaua publică, reuşeşte să violeze regulile de securitate şi să aibă acces la datele despre cartea de credit a unei persoane, putând apoi s-o modifice în sensul dorit sau să o utilizeze în nume propriu în cadrul unor cumpărături în Internet. În toate ţările în care s-au semnalat astfel de fapte (de menţionat că cifrele oficiale nu sunt relevante, datorită reticenţei băncilor şi companiilor de asigurări de a face publice adevăratele pierderi rezultate din fraudă) s-au luat şi măsuri legale şi tehnice18, dar infractorii sunt cu un pas înainte neputându-se pune capăt acţiunilor lor sofisticate.

Ca o propunere novatoare – şi nu numai din punct de vedere lingvistic –avansăm ideea că pentru aceşti cybercriminali care comit cybercrime în cyberspace ar trebui cyberlegi, întrucât aşa cum infracţiunile sunt transfrontaliere şi legile trebuie să acopere această realitate sui-generis.

 

2.4.7. Accesul neautorizat

Datorită recurgerii crescânde la progresele informatice în multe unităţi economice şi în administraţie, preţioase date economice, administrative, oficiale şi private sunt stocate în mare parte în sisteme informatice şi pe suporturi de date. Dezvoltarea specifică a lumii informatice, proliferarea calculatoarelor personale şi marile progrese ale telecomunicaţiilor, precum şi noile sisteme de video text şi alte suporturi interactive care permit să se stabilească dialoguri cu şi între calculatoare situate în diferite zone ale lumii se află la originea noilor probleme.

Acestea au creat personajul adesea puternic mediatizat al cracker-ului, care încearcă să acceadă la calculatoarele unui organism, ale unei instituţii sau firme cu care nu are nici cea mai mică legătură. Conectarea la aceste calculatoare se face de la distanţă, prin intermediul unui calculator şi al unui modem, în general prin intermediul reţelei publice de telecomunicaţii. Cracker-ii exploatează capacităţile calculatoarelor şi comunicaţiilor, făcându-le să funcţioneze până la ultimele lor limite. Pătrunderi reuşite în sistemele informatice şi de comunicaţii s-au produs în lumea întreagă, iar posibilităţile de a accede la cantităţi enorme de date, stocate într-un spaţiu material minuscul, au crescut19.

Pericolul cel mai mare al acestor infracţiuni îl constituie caracterul lor transfrontalier (vezi cazurile de acces neautorizat din SUA şi Germania spre Canada, şi din Germania spre Japonia, Canada sau SUA). Însăşi accesul neautorizat la sisteme informatice este, în principal, fapta unor cracker-i tineri, care au motivaţii diverse: ei pot căuta să amelioreze protecţia datelor, pot intenţiona să sfideze sistemul de securitate informatică al unei întreprinderi sau firme, s-o facă din plăcerea de a se infiltra în băncile de date sau să se laude în faţa prietenilor ori a presei (dacă devin publice, aceste acte pot fi utile pentru detectarea de carenţe în securitatea sistemelor informatice). Uneori, chiar şi aceste acte sunt considerate periculoase, pentru că pot conduce la erori, eşecuri, blocaje, sau chiar opriri anormale ale sistemului informatic. Din cauza nivelului scăzut de securitate, datele pot fi distruse, fiind apoi utilizate pentru comiterea de fraude financiare sau pentru modificarea unor date înregistrate. 

 

2.4.8. Intercepţia neautorizată

Formelor tradiţionale de spionaj li se adaugă o activitate nouă. Pe lângă cercetarea neautorizată de date, a devenit posibil să se pună sub ascultare şi să se supravegheze sisteme de transmisie de date la distanţă, să se intercepteze date în curs de transmisie sau pornind de la emisii electronice, cum ar fi, de exemplu, terminalele.

Intercepţia de comunicaţii de date în tranzit constituie aceeaşi violare gravă a caracterului privat al comunicaţiilor, ca şi intercepţia conversaţiilor prin viu grai sau prin telefon dintre indivizi. Ne aflăm, deci, în prezenţa unei forme noi şi moderne de ascultare, în special cea care constă din intercepţia radiaţiilor şi câmpurilor electronice care înconjoară un terminal (calculator), de pildă, afişajul pe ecran al interceptorului clandestin.

Infracţiunea vizează o situaţie în care infractorul ia datele aşa cum sunt, fără a putea să le manipuleze după voinţă. Intercepţia neautorizată constă în intercepţia fără drept şi cu mijloace tehnice de comunicaţii cu destinaţie, cu provenienţă şi în sânul unui sistem sau al unei reţele informatice.

Obiectul material al infracţiunii rezidă în suporturile materiale prin care se realizează comunicaţiile şi, mai ales, în transferul de date pe calea telecomunicaţiilor, publice sau private. Comunicaţiile pot să se deruleze în interiorul aceluiaşi sistem informatic, între două sisteme informatice aparţinând aceleiaşi persoane, între două calculatoare comunicând unul cu altul sau între un calculator şi o persoană20.

 

2.4.9. Reproducerea neautorizată a unei topografii

Se poate considera că tehnologia semiconductorilor are o importanţă fundamentală pentru dezvoltarea industrială. Funcţiile acestora depind în mare parte de invenţia, dezvoltarea şi comercializarea de circuite integrate21 de semiconductori, numite circuite integrate microinformatice, care se bazează pe topografiile lor, funcţiile lor de mască sau designul lor.

Punerea la punct a acestor topografii şi a circuitelor integrate necesită investiţii de resurse considerabile, atât umane cât şi tehnice şi financiare. De altfel, semiconductorii pot fi copiaţi la preţul unei părţi din costul necesar realizării lor. Fără o protecţie juridică pentru eliminarea fabricaţiei şi a comercializării unor copii neautorizate, ar putea rezulta o scădere a investiţiilor consacrate dezvoltării de circuite integrate.

Există un consens internaţional în favoarea protecţiei topografiei circuitelor integrate, în afară de cadrul dreptului tradiţional, printr-o legislaţie sui-generis. Reproducerea neautorizată a unei topografii constă în reproducerea fără drept a topografiei protejate de lege a unui produs semiconductor sau în exploatarea comercială sau importul în acest scop, fără drept, a unei topografii ori a unui produs semiconductor fabricat cu ajutorul acestei topografii.

Trebuie protejate eforturile creatorului original, concretizându-se prin aceasta o nouă formă de proprietate intelectuală, căci încurajarea inovaţiilor este de interes general.

Prima lege în materie a fost cea americană, Semiconductor Chip Protection Act (1984), imediat urmată de legea japoneză din 1985 privind topografia unui circuit integrat semiconductor. A treia iniţiativă este cea a CE cu Directiva Consiliului din 16 decembrie 1986, referitoare la protecţia juridică a topografiilor de producţie a semiconductorilor, directivă transformată în drept intern de mai multe state membre ale CE.

Din aprilie 1995, în România a intrat în vigoare Legea nr.16 privind protecţia topografiilor circuitelor integrate, prin care acestea sunt protejate pe teritoriul româniei prin înregistrare la Oficiul de Stat pentru Investiţii şi Mărci. Drepturile asupra unei topografii protejate nu se aplică proiectelor, procedeelor şi mijloacelor tehnologice utilizate pentru realizarea topografiei sau a unui circuit integrat, nici asupra informaţiilor stocate în circuitul integrat. 

 

2.4.10. Criptarea

Proiectul Codului Tehnologiei Informaţiei ce urmează a intra în vigoare în România nu face nici un fel de trimitere explicită la ceea ce reprezintă “arta şi ştiinţa păstrării mesajelor securizate”22, criptarea informaţiilor, motiv pentru care vom intra mai în amănunt în această problemă de interes deosebit.

Criptografia stă la baza multor servicii şi mecanisme de securitate utilizate în Internet, folosind metode matematice pentru transformarea datelor în intenţia de a ascunde conţinutul lor sau de a le proteja împotriva modificării. Criptografia are o lungă istorie, confidenţialitatea comunicării fiind o cerinţa a tuturor timpurilor. Dacă ar trebui să alegem un singur exemplu al criptografiei “clasice”, acesta ar fi cifrul lui Cezar, nu atât datorită celebrităţii împăratului roman de care se leagă folosirea lui, ci pentru că principiul său de bază, al substituţiei, s-a menţinut nealterat aproape două milenii. Multă vreme eforturile criptografilor au fost dirijate spre întărirea cifrurilor prin complicarea algoritmului, combinând substituţii si transpoziţii asupra unor simboluri sau asupra unor grupe de simboluri.

Istoria modernă a criptografiei cunoaşte numeroase inovaţii în această privinţă. Iată care sunt, pe scurt, principalele elemente ce au marcat o cotitură semnificativă în dezvoltarea metodelor criptografice.

Dezvoltarea Internet-ului a fost un stimulent extraordinar, prin presiunea exercitată de tot mai mulţi utilizatori, a căror dorinţă obiectivă este păstrarea secretului şi a siguranţei asupra poştei electronice private, a transferului electronic de fonduri şi a altor aplicaţii. De asemenea, s-a constatat o potenţare a gamei de instrumente folosite efectiv în execuţia algoritmilor de cifrare. Utilizarea calculatoarelor electronice a permis folosirea unor chei de dimensiuni mai mari, sporindu-se astfel rezistenţa la atacuri criptoanalitice. Când cheia secretă are o dimensiune convenabilă şi este suficient de frecvent schimbată, devine practic imposibilă spargerea cifrului, chiar dacă se cunoaşte algoritmul de cifrare. Pe această idee se bazează şi standardul american de cifrare a datelor - DES, larg utilizat de guvernul SUA şi de diverse companii internaţionale. Propus într-o formă iniţială de IBM în 1975, DES a fost adoptat ca standard federal în 1977 şi a fost folosit intens datorită performanţelor de viteză atinse la cifrare. Experienţa a arătat însă că orice schemă criptografică are o viaţă limitată şi că avansul tehnologic reduce, mai devreme sau mai târziu, securitatea furnizată de ea.

Un alt moment important în evoluţia criptografiei moderne 1-a constituit adoptarea unui principiu diferit de acela al cifrării simetrice. Whitfield Diffie şi Martin Hellman, cercetători la Universitatea Stanford din California, au pus bazele criptografiei asimetrice cu chei publice în anul 1976. În locul unei singure chei secrete, criptografia asimetrică foloseşte două chei diferite, una pentru cifrare, alta pentru descifrare.

Deoarece este imposibilă deducerea unei chei din cealaltă, una din chei este făcută publică fiind pusă la îndemâna oricui doreşte să transmită un mesaj cifrat. Doar destinatarul, care deţine cea de-a doua cheie, poate descifra şi utiliza mesajul. Tehnica cheilor publice poate fi folosită şi pentru autentificarea mesajelor, fapt care i-a sporit popularitatea. Nu este deci de mirare că guvernul SUA a iniţiat adoptarea unui standard de semnătură digitală bazat pe conceptul de cheie publică. Acest demers a generat controverse, soldate chiar cu acuze între organizaţiile implicate. Până în decembrie 1990, Institutul Naţional de Standarde şi Tehnologie al SUA (NIST) recomanda pentru adoptare ca standard metoda RSA, prezentă deja în industrie. Dar nouă luni mai târziu, în august 1991, NIST a avansat un cu totul alt algoritm, bazat pe o metodă cu chei publice publicată de Taher El Gamal în 1985. Noua propunere, denumită DSS (Digital Signature Standard), a fost dezvoltată de Agenţia de Securitate Naţională a SUA.

Un moment remarcabil în evoluţia criptografiei ultimilor ani îl constituie apariţia conceptului de criptografie cu chei în custodie (Key Escrow Systems). El îşi are punctul de plecare în Statele Unite, în anii '90, unde s-a încercat impunerea, de către agenţiile statului însărcinate cu securitatea naţională, a unui sistem prin care acestea, sub abordare legală, să poată decripta transmisiile în reţele ale unor firme sau persoane. Conceptul reprezintă nucleul central al programului guvernamental Clipper, numit şi Escrowed Encryption Standard (EES), integrat unuia mai larg, numit Capstone. În decursul ultimilor 20 de ani s-a acumulat o anumită tensiune privind interesele publice pentru protecţia informaţiilor şi interesele guvernamentale pentru obţinerea accesului la informaţiile adversarilor. Programul Clipper Key Escrow a fost o încercare de depăşire a acestei tensiuni, oferind publicului o criptografie bună, păstrându-se pentru organele de impunere legală abilitatea de a decripta comunicaţiile, când acest lucru este autorizat. În acelaşi timp, atât utilizatorii singulari cât şi organizaţiile se tem de consecinţele pierderii cheilor. Un sistem care ar putea satisface atât cerinţele utilizatorilor singulari şi ale corporaţiilor, dar care să îndeplinească şi cerinţele guvernamentale de decriptare autorizată, ar putea rezolva această problemă de interes internaţional. Asigurarea confidenţialităţii comunicaţiilor şi a datelor memorate în fişiere sau baze de date devine rapid parte integrantă a infrastructurii noastre informaţionale. Scopul explicit al criptografiei este de a face dificil sau imposibil, pentru o terţă parte, accesul la informaţia protejată. În mod clar, devine o problemă cazul în care această terţă parte este o autoritate a statului, care, din motive legale sau sociale, consideră uneori că are dreptul de acces la această informaţie. Motivaţiile legale sau sociale ale acestui “drept de ascultare” sunt discutabile şi au fost îndelung dezbătute. S-a ajuns la concluzia că avem nevoie de mecanisme care să permită accesul la informaţie a unei terţe persoane autorizate, continuând însă să se protejeze informaţia în faţa altor persoane. 

Algoritmii criptografici, numiţi şi cifruri, permit o transformare a datelor, numită cifrare. Intrarea unui cifru este textul-clar, iar ieşirea este textul-cifrat. La recepţie, textul-clar se obţine printr-un proces de descifrare, care primeşte la intrare textul-cifrat. Procesele descrise sunt controlate de chei, care reprezintă un parametru al transformării.

Există două tipuri de sisteme criptografice:

- simetrice (cu cheie secretă) care folosesc aceeaşi cheie, atât la cifrare cât şi la descifrarea mesajelor;

- asimetrice (cu chei publice) care folosesc chei distincte de cifrare şi descifrare (dar legate una de alta). Una din chei este ţinută secretă şi este cunoscută doar de proprietarul ei. A doua cheie (perechea ei) este făcută publică, de unde şi numele de criptografie cu cheie publică.

Dilema constă în aceea că disponibilitatea unor asemenea tehnologii, atât pentru persoanele care respectă legea, cât şi pentru răufăcători, va reduce eficacitatea interceptărilor electronice de către diverse agenţii legale în ideea aplicării legii. Supravegherea electronică a tuturor tipurilor de telecomunicaţii (voce, date, fax, imagini, analog şi digital, prin cablu, prin fibră optică sau prin satelit) reprezintă, în prezent, o armă valoroasă şi efectivă în arsenalul unor agenţii cum ar fi Federal Bureau of Investigatian (FBI), National Security Agency (NSA) etc. În situaţiile în care se încearcă combaterea terorismului, a vânzărilor de droguri, a crimei organizate, a spălării banilor murdari, este uşor de înţeles că incriptarea din ce în ce mai puternică la care au acces persoanele îngrijorează agenţiile care trebuie să asigure respectarea legii.

Direcţia spre care se îndreaptă societatea umană - o lume întreţesută din cabluri optice de mare capacitate, reţele de calculatoare interconectate, poşta electronică care devine obligatorie pentru orice cetăţean (nu o noutate, ca în zilele noastre) - va solicita luarea unor măsuri de securitate de către agenţiile guvernamentale şi indivizi. Poşta electronică înlocuieşte, gradual, poşta convenţională, bazată pe hârtie. Mesajele electronice sunt lesne de interceptat şi scanat, având în vedere cuvinte-cheie interesante. Aceasta se poate realiza uşor, automat, şi de nedetectat pe o scară considerabilă. Cablogramele internaţionale sunt deja scanate în acest mod pe o scară mare de către NSA, spre exemplu. Guvernele vor încerca să protejeze comunicaţiile prin poşta electronică, folosind diverse protocoale de incriptare, ceea ce, probabil, va satisface pe cei mai mulţi cetăţeni oneşti, dar probabil alţii vor dori să seteze propriile lor măsuri protective.

O altă problemă a zilelor noastre constă în transmiterea de mesaje criptate între diferite persoane particulare sau organizaţii internaţionale. În acest fel pot fi transmise, fără vreo posibilitate de control, mesaje, coduri sau parole care fac referiri la organizarea de atentate, declaraţii de război şi alte situaţii care pot provoca o anarhie regională. Care este limita criptării? Cine poate controla fenomenul incriptării şi cine poate fi un supervizor al acestei activităţi necesare, totuşi, în mare măsură? 

 

2.5. Categorii de “atacuri” în Internet

Ameninţările la adresa securităţii unei reţele de calculatoare pot avea următoarele origini: dezastre sau calamităţi naturale, defectări ale echipamentelor, greşeli umane de operare sau manipulare, fraude. Primele trei tipuri de ameninţări sunt accidentale, în timp ce ultima este intenţionată. Câteva studii de securitate a calculatoarelor estimează că jumătate din costurile implicate de incidente sunt datorate acţiunilor voit distructive, 1/4 dezastrelor accidentale şi 1/4 greşelilor umane. Acestea din urma pot fi evitate sau, în cele din urmă, reparate printr-o mai bună aplicare a regulilor de securitate (salvări regulate de date, discuri oglindite, limitarea drepturilor de acces). În ameninţările datorate acţiunilor voite, se disting două categorii principale de atacuri, pasive şi active.

a) Atacuri pasive sunt acelea în cadrul cărora intrusul observă informaţia ce trece prin “canal”, fără să interfereze cu fluxul sau conţinutul mesajelor. Ca urmare, se face doar analiza traficului, prin citirea identităţii părţilor care comunică şi “învăţând” lungimea şi frecvenţa mesajelor vehiculate pe un anumit canal de comunicaţie al Internet-ului, chiar dacă conţinutul acestora este neinteligibil. Atacurile pasive au următoarele caracteristici comune:

- nu cauzează pagube (nu se şterg sau se modifică date), 

- încalcă regulile de confidenţialitate,

- obiectivul este de a “asculta” informaţiile schimbate prin Internet,

- pot fi realizate printr-o varietate de metode, cum ar fi supravegherea legăturilor telefonice sau radio, exploatarea radiaţiilor electromagnetice emise, rut-area datelor prin noduri ale Internet-ului mai puţin protejate.

b) Atacuri active sunt acelea în care intrusul se angajează fie în furtul mesajelor, fie în modificarea, reluarea sau inserarea de mesaje false. Aceasta înseamnă că el poate şterge, întârzia sau modifica mesaje, poate să facă inserarea unor mesaje false sau vechi, poate schimba ordinea mesajelor, fie pe o anumită direcţie, fie pe ambele direcţii ale unui canal de comunicaţie Internet. Aceste atacuri ridică probleme serioase, deoarece modifică starea calculatoarelor, a fişierelor sau a datelor din liniile de comunicaţii. Există următoarele tipuri de ameninţări active:

- Modificarea mesajelor - face ca datele mesajului să fie alterate prin modificare, inserare sau ştergere. Poate fi folosită pentru a se schimba beneficiarul unui credit în transferul electronic de fonduri sau pentru a modifica valoarea acelui credit. O altă utilizare poate fi modificarea câmpului destinatar -expeditor al poştei electronice.

- Reluarea - se produce atunci când un mesaj sau o parte a acestuia este reluată (repetată), în intenţia de a produce un efect neautorizat. De exemplu, este posibilă reutilizarea informaţiei de autentificare a unui utilizator autorizat. În conturile bancare, reluarea unităţilor de date implică dublări şi/sau alte modificări nereale ale valorii conturilor.

- Mascarada - este un tip de atac în care o entitate pretinde a fi o altă entitate. De exemplu, un utilizator încearcă să se substituie altuia sau un serviciu pretinde a fi un alt serviciu, în intenţia de a lua date secrete (numărul cărţii de credit, parola sau cheia algoritmului de criptare). O mascaradă este însoţită, de regulă, de o altă ameninţare activă, cum ar fi înlocuirea sau modificarea mesajelor.

- Refuzul serviciului - se produce când un program (calculator) face anumite acţiuni care împiedică un alt program (calculator) de la îndeplinirea propriei funcţii.

- Repudierea serviciului - se produce când o entitate refuză să recunoască un serviciu executat. Este evident că în aplicaţiile de transfer electronic de fonduri sau documente este important să se evite repudierea serviciului atât de către emiţător cât şi de către destinatar.

În cazul atacurilor active se înscriu şi unele programe create cu scop distructiv şi care afectează, uneori esenţial, securitatea calculatoarelor. Există o terminologie care poate fi folosită pentru a prezenta diferitele posibilităţi de atac asupra unui sistem. Acest vocabular este bine popularizat de povestirile despre cracker-i. Atacurile presupun, în general, fie citirea neautorizată a informaţiilor, fie (în cel mai frecvent caz) distrugerea parţială sau totală a datelor sau chiar a calculatoarelor. Ce este mai grav, este posibilitatea potenţială de infestare, prin Internet sau dischete, a unui mare număr de calculatoare. Dintre aceste programe distructive amintim următoarele:

- Viruşii, reprezintă programe inserate în aplicaţii, care se multiplică singure în alte programe din spaţiul rezident de memorie sau de pe discuri. Apoi, fie saturează complet spaţiul de memorie/disc şi blochează sistemul, fie, după un număr fixat de multiplicări, devin activi şi intră într-o fază distructivă (care este de regulă exponenţială).

- Viermii, au efecte similare cu cele ale bombelor şi viruşilor. Principala diferenţă este aceea că nu rezidă la o locaţie fixă sau nu se multiplică singuri. Se mută în permanenţă, ceea ce îi face dificil de detectat.

- Calul Troian, este un program care are o funcţie foarte cunoscută şi care, într-un mod ascuns, îndeplineşte şi o altă funcţie. Nu creează copii. De exemplu, un cracker poate înlocui codul unui program normal de control al accesului printr-un altul, care face acelaşi lucru, dar, adiţional, copiază într-un fişier numele şi parola pe care utilizatorii autorizaţi le tastează în procesul de autentificare. Ulterior, folosind acest fişier, cracker-ul va penetra foarte uşor sistemul.

- Trapele, reprezintă accese speciale la sistem, care sunt rezervate în mod normal pentru proceduri de încărcare de la distanţă, întreţinere sau pentru dezvoltatorii unor aplicaţii. Ele permit însă accesul la sistem a unor persoane neautorizate, care eludează procedurile de identificare uzuale.

- Bomba software, este o porţiune de program inclusă într-o aplicaţie normală, care este activată de un eveniment predefinit. Autorul bombei anunţă evenimentul lăsând-o să “explodeze”, adică să facă acţiunile distructive programate.

În legătură cu amploarea criminalităţii informatice, părerile şi evaluările sunt diferite. Cazurile spectaculoase, tratate cu atenţie de mass-media, precum şi estimările cazurilor nedetectate conduc la opinia conform căreia volumul, numărul, acestor infracţiuni este important şi implică pierderi financiare şi informaţionale semnificative. 

Un exemplu clasic de criminalitate economică efectuată cu ajutorul calculatorului a fost afacerea Equity Funding, în care conducătorii unei companii de asigurări au înregistrat 56000 de poliţe de asigurare de viaţă false, valoarea acestora fiind de 30 de milioane de dolari şi constituind, la încheierea bilanţului, două treimi din valoarea companiei. Această afacere a devenit un exemplu clasic de criminalitate informatică, comiterea infracţiunilor fiind facilitată de folosirea sistemului de procesare a datelor al companiei. Contractele de asigurare ale particularilor erau stocate în principalul fişier al sistemului informatic. Reasiguratorul era dispus să accepte extrasul informatic al Equity Funding, ca dovadă a existenţei contractelor de asigurare. Falsificatorii adăugau, pur şi simplu, datele contractelor fictive la datele ce figurau în fişierul principal. Era utilizat un program pentru calculator care modifica vechile numere de asigurări şi multiplica cu 1,8 atât primele, cât şi sumele ce urmau să fie vărsate. Alte programe pentru calculator le permiteau falsificatorilor să se convingă de faptul că datele fictive figurau în bilanţul societăţii.

Ca exemple de manipulare a datelor dintr-un fişier se pot cita cazul unui funcţionar bancar german, care a transferat 1,3 milioane de mărci în contul prietenei sale, creditând suma respectivă pe terminalul acesteia, şi cazul unui student american, care a reuşit să se conecteze la calculatorul central de la Pacific Telephone Corporation. El a permis, în acest mod, livrarea gratuită de mărfuri, estimate la 1 milion de dolari.

American Bar Association (ABA) a realizat o anchetă privind circa 300 de societăţi şi instanţe guvernamentale, în cadrul căreia 72 de organisme au răspuns afirmativ la întrebarea “dacă au fost în ultimele douăsprezece luni victimele unor infracţiuni informatice” - pierderile estimate mergând de la 145 până la 730 milioane de dolari.

Un studiu din 1981 întreprins de Local Government Audit Commission, din Marea Britanie, demonstrează că, din 320 firme chestionate, 21 % au răspuns afirmativ la întrebarea “dacă au fost victimele unei fraude informatice în ultimii cinci ani”. Ancheta pe 1984 a relevat 77 de cazuri de fraude informatice (procent de răspunsuri de 55%). În ancheta pe 1987 mai puţin de 10% din 1 200 de intervievaţi (din sectorul public şi din cel privat) au admis că au fost victimele unei fraude informatice. Pierderea medie în 1987 se apropia de 47000 de lire sterline, în unele cazuri depăşind 100000 de lire sterline. O estimare prudentă a pierderilor anuale înregistrate în Regatul Unit depăşeşte câteva zeci milioane de lire sterline.

La Conferinţa Securicom din 1988, a fost avansată cifra de 3,2 miliarde franci francezi, ca reprezentând pierderile anuale ale asiguratorilor francezi în urma incidentelor informatice. Conform cifrelor avansate pentru Franţa de APSAIRD (Assemblée Pléničre des Sociétés d'Assurance contre l’Incendie et les Risques Divers), 31000 de incidente informatice au avut loc în 1987: 20000 au fost catalogate ca fiind “erori umane”, 9 500 ca “accidente” iar 1 500 ca “incidente deliberate”. Această din urmă categorie a cauzat, totuşi, pierderi estimate la 3,9 miliarde franci francezi (o creştere de 18% faţă de anul anterior). 

În ceea ce priveşte statisticile oficiale, cele penale din fosta RFG relevă faptul că 3 067 de cazuri de criminalitate informatică au fost semnalate poliţiei în 1987. Aceasta a considerat 2777 dintre cazuri ca fiind frauduloase, conform art. 263a din Codul Penal (cea mai mare parte privind automatele bancare). Pierderile cauzate de manipulările informatice s-au estimat a fi cuprinse între 200 000 şi 300 000 mărci.

Cazurile înregistrate de poliţie au dus, în anul 1987, la 150 de condamnări. 169 dintre cazuri priveau falsificări de date (17 condamnări în 1987), 72 erau considerate cazuri de alterări de date şi sabotaje informatice (8 condamnări în 1987), iar 49, cazuri de spionaj informatic (o condamnare în 1987). Statisticile prezentate cuprind cazurile de copiere ilegală a unor programe pentru calculator.

În Suedia, un criminolog a analizat toate infracţiunile de deturnări grave verificate între anii 1981 şi 1983. Din 351 de cazuri, 38 priveau fraude informatice. Studiul menţionat relevă o pierdere medie de 196 000 coroane suedeze, provenită din fraude informatice.

Ministerul de Interne austriac, căruia toate organele de securitate trebuie să-i semnaleze cazurile de criminalitate informatică, a înregistrat 30 de cazuri în anul 1985. 

Raportul CEE, realizat pentru perioada 1985-1986, vorbeşte despre circa 260 de incidente informatice în mai multe ţări 23. Firme cunoscute au fost acuzate că au practicat spionajul informatic. Astfel, British Airways, celebra companie aviatică britanică, a accesat neautorizat calculatoarele rivalei sale Virgin Atlantic, în scopul obţinerii listei de pasageri – operaţiune soldată, în urma descoperirii, cu demisia directorului general, cu prezentarea de scuze publice şi substanţiale despăgubiri. Jose Lopez, numărul doi la General Motors, demisionează pentru a ocupa o funcţie importantă la Volkswagen, aducând şi câteva cutii cu documente şi dischete conţinând informaţii despre noile realizări GM. Strict în domeniul calculatoarelor, o dată cu venirea şefului departamentului limbaje de programare de la Borland la Symantec, firma Symantec a fost acuzată că a profitat de câteva dischete ce conţineau planurile de marketing şi detalii despre produsele în curs de dezvoltare ale Borland Inc.

Cifrele pagubelor înregistrate în anii ’90 sunt astronomice. Este firesc în condiţiile în care peste 125 de milioane de calculatoare sunt conectate între ele prin reţele complexe terestre sau prin satelit şi economii în valoare de 6 trilioane de dolari depind de corectitudinea şi rapiditatea operaţiilor făcute cu ele. 

 

 

3. Reglementări JURIDICE COMUNITARE ŞI NAŢIONALE privind combaterea criminalităţii în Internet

 

3.1. Organizaţia pentru cooperare economică şi dezvoltare (OECD) 

Ameliorarea securităţii sistemelor informatice trebuie să fie un obiectiv important al oricărei organizaţii. Trebuie însă avută în vedere asigurarea unui bun echilibru între costurile aferente şi avantajele concrete obţinute. Măsurile trebuie să descurajeze tentativele de penetrare neautorizată, să le facă mai costisitoare decât obţinerea legală a accesului la aceste programe şi date. OECD este unul din organismele internaţionale preocupate de domeniul protecţiei datelor cu caracter personal, securităţii sistemelor informatice, politicii de cifrare şi al protecţiei proprietăţii intelectuale. Lucrările OECD au fost dirijate către integrarea acestor probleme în reglementările existente pe plan mondial, traducându-se prin realizarea unor acorduri internaţionale. Pe baza liniilor directoare stabilite de OECD, ţările membre au dezvoltat sau sunt în curs de dezvoltare a unor legi, norme, criterii tehnice şi reglementări. De asemenea, agenţi din sectorul de stat sau privat adoptă liniile directoare ca norme de conduită în procedurile interne de gestiune, administrare şi tehnice. Iată doar câteva din eforturile depuse de OECD în aceste domenii: 

- În ceea ce priveşte protecţia datelor cu caracter personal, OECD a elaborat în anul 1985 Declaraţia cu privire la fluxul transfrontalier al datelor. Ideea fundamentală era de a se realiza, prin măsuri juridice şi tehnice, controlul direct individual asupra datelor cu caracter personal şi asupra utilizării acestora. Eforturile actuale sunt dirijate către realizarea unui cadru internaţional privind viaţa personală şi autonomia individuală a persoanelor (libertatea de mişcare, libertatea de asociere şi drepturile fundamentale ale omului).

- În domeniul securităţii sistemelor informatice, în anul 1988, ţările membre au cerut secretariatului OECD să pregătească un raport complet asupra acestui domeniu, cu evidenţierea problemelor tehnologice, de gestiune, administrative şi juridice. Urmare a acestui raport, ţările membre au negociat şi adoptat în anul 1992 liniile directoare privind securitatea sistemelor informatice în OECD. Ele oferă un cadru internaţional de referinţă pentru dezvoltarea şi punerea în practică a unor măsuri, practici sau proceduri coerente de securitate informatică în sectoarele public şi privat. Consiliul OECD recomandă revizuirea periodică a acestor reglementări la fiecare 5 ani (ultima reuniune OECD dedicată domeniului a avut loc în mai 1997).

Liniile directoare enunţă 9 principii care privesc securitatea informatică24:

1. Principiul responsabilităţii, adică stabilirea clară a responsabilităţilor privind securitatea pe care le au proprietarii, furnizorii, administratorii şi utilizatorii sistemelor informatice;

2. Principiul sensibilizării, conform căruia trebuie corect informate persoanele interesate asupra acestui subiect;

3. Principiul eticii, adică elaborarea unor norme sociale de conduită în utilizarea sistemelor informatice şi difuzarea lor, în special categoriilor de tineri;

4. Principiul pluridisciplinarităţii, conform căruia metodele tehnice şi organizatorice privind securitatea informatică trebuie luate în considerare de către personalul tehnic, administrativ, legislativ şi de utilizare a sistemelor;

5. Principiul proporţionalităţii, care cere ca securitatea să nu fie maximală, ci în relaţie directă cu importanţa informaţiilor gestionate şi cu costurile suportabile pentru implementarea măsurilor de protecţie;

6. Principiul integrării, conform căruia securitatea, necesară în toate stadiile de prelucrare a informaţiilor - colectare, creare, prelucrare, stocare, transmitere şi ştergere - trebuie prevăzută şi evaluată încă din stadiul de proiectare a sistemelor informatice;

7. Principiul oportunităţii, conform căruia organizaţiile publice şi private pot stabili mecanisme şi proceduri care să permită o cooperare rapidă şi eficientă pentru a face faţă rapid unor tentative de corupere a securităţii sistemelor;

8. Principiul reevaluării, care cere revizuirea periodică a cerinţelor de securitate a sistemelor informatice, în funcţie de noile pericole şi noile tehnologii de protecţie disponibile;

9. Principiul democraţiei, adică stabilirea unui echilibru între cerinţele de securitate şi protecţie şi cele privind libera circulaţie a informaţiilor, conform principiilor care guvernează societăţile democratice.

 

3.1.1. Recomandările OECD privind politicile criptografice 

 În toamna lui 1996 a avut loc la Paris, sub egida OECD, o reuniune a experţilor în criptografie din cele 28 de ţări participante, cu scopul de a se analiza politicile privind criptarea practicate în aceste ţări. Întâlnirea a avut loc pe fundalul nemulţumirilor exprimate de producătorii de software şi hardware din SUA, care se văd daţi la o parte din cursa de cucerire a primordialităţii în domeniul produselor de securitate informatică. Acest lucru se datorează restricţiilor privind exportul acestor produse impuse de către guvernul SUA. O serie de companii şi producători de software au criticat ultimele propuneri ale administraţiei SUA privind posibilitatea exportului unor produse ce folosesc algoritmi criptografici puternici, cu condiţia incorporării unor forme de custodie a cheilor. SUA a organizat această întâlnire OECD tocmai pentru a arăta că şi alte ţări membre sunt interesate de favorizarea custodiei cheilor, în special datorită dorinţei de a se putea contracara cu eficienţă diferitele forme de criminalitate care folosesc infrastructura informatică. Întâlnirea a fost destinată să tragă un semnal de alarmă asupra folosirii necontrolate a criptării. Însă rezultatele întâlnirii au exprimat şi reţinerile multor guverne, în frunte cu ţările scandinave, privind ceea ce a fost denumit tendinţa de control a tehnologiilor de cifrare din partea SUA.

În martie 1997, OECD, ţinând cont de impactul tot mai important al comunicaţiilor globale prin reţele asupra dezvoltării economice şi a comerţului, de necesitatea ca utilizatorii acestor reţele să aibă încredere în securitatea infrastructurii informaţiilor şi a comunicaţiilor, în integritatea, confidenţialitatea şi autenticitatea datelor, a elaborat Recomandările Consiliului OECD privind politicile criptografice. S-a pleacat de la premisa că datele electronice sunt tot mai vulnerabile, datorită sofisticării mijloacelor de ameninţare şi atac; ca urmare protejarea lor prin mijloace 

legale, procedurale şi tehnice devine esenţială în asigurarea securităţii infrastructurii informaţionale naţionale şi mondiale. Criptografia este considerată ca unul din mijloacele cele mai eficiente în asigurarea confidenţialităţii, integrităţii, autentificării şi a acceptării ca autentice a datelor în reţelele de calculatoare. Aplicaţiile ei sunt foarte diferite, de la protejarea caracterului privat, protecţia drepturilor de proprietate, a informaţiilor financiare şi de afaceri, până la asigurarea securităţii comerţului electronic, a sistemelor de plăţi electronice şi a caracterului anonim a acestora. S-a considerat că guvernele au o mare responsabilitate în stabilirea cadrului de utilizare a criptografiei şi în elaborarea unor reglementări juridice în acest context. De asemenea, politicile criptografice ale guvernelor trebuie să reprezinte un balans optim între folosirea liberă a mijloacelor criptografice în afaceri, comerţ, bănci sau alte domenii şi împiedicarea unor activităţi ilegale sau infracţionale care se folosesc de aceste mijloace de comunicaţie confidenţială.

Recomandările se adresează guvernelor, având un caracter orientativ şi neintenţionând să interfereze cu obiectivele acestora de protecţie a datelor importante privind securitatea naţională. OECD defineşte următoarele obiective ale recomandărilor25:

● promovarea folosirii criptografiei pentru:

- creşterea încrederii în reţele şi comunicaţii digitale;

- asigurarea securităţii datelor şi a caracterului privat al informaţiilor.

● promovarea unor politici criptografice şi legi compatibile, care să permită interoperabilitatea unor metode criptografice folosite în reţelele naţionale şi internaţionale de calculatoare.

● dezvoltarea unor politici, metode, măsuri, practici şi proceduri de folosire a criptografiei.

● promovarea cooperării între sectorul public şi privat în dezvoltarea şi implementarea acestor politici, metode, măsuri, practici şi proceduri de folosire a criptografiei.

● promovarea cooperării internaţionale între guverne, comunităţi de afaceri şi de cercetare în dezvoltarea, standardizarea şi implementarea acestor politici, metode, măsuri, practici şi proceduri de folosire a criptografiei.

Recomandările definesc, de asemenea, unele noţiuni importante privind securitatea informatică şi criptografia:

- autentificarea reprezintă o funcţie de stabilire a validităţii identităţii pretinse de un utilizator, calculator sau altă entitate;

- confidenţialitatea reprezintă proprietatea prin care un mesaj (date) nu este accesibil la citire de către o persoană neautorizată;

- criptografia este o disciplină care cuprinde principii, mijloace şi metode pentru transformarea datelor în scopul ascunderii conţinutului lor, prevenirii modificării lor sau a nerecunoaşterii transmiterii lor în reţele;

- cheia criptografică reprezintă un parametru al unui algoritm criptografic, cu ajutorul căruia se transformă, validează, autentifică, criptează sau decriptează datele;

- metodele criptografice reprezintă tehnici criptografice, servicii, sisteme, produse şi metode de gestiune a cheilor;

- criptarea reprezintă transformarea datelor prin anumite metode criptografice, pentru a se produce date neinteligibile;

- decriptarea reprezintă funcţia inversă criptării;

- integritatea reprezintă proprietatea unui mesaj de a nu fi modificat sau alterat într-o manieră neautorizată.

- accesul legal reprezintă dreptul unei a terţe părţi (guvern, autoritate legală etc.) de a avea acces la date în forma clară şi chei de criptare, în conformitate cu legea;

- nerepudierea reprezintă proprietatea obţinută prin metode criptografice, care previne ca o persoană sau entitate să nege o anumită operaţie făcută asupra unor date (conţinut sau semnătură a datelor).

Recomandările stabilesc principiile folosirii criptografiei şi ale alegerii metodelor criptografice. Utilizatorii trebuie să aibă dreptul de a alege orice metodă criptografică, să poată alege metodele pe care le consideră cele mai adecvate pentru protecţia criptografică a datelor lor, fiind responsabili de aceste alegeri. De asemenea, utilizatorii sunt liberi să determine nivelul de securitate dorit, să selecteze şi să implementeze metodele criptografice considerate potrivite şi să aleagă sistemul de gestiune al cheilor criptografice. În scopul asigurării unui nivel de protecţie suficient unor date cu caracter personal sau în comerţul electronic şi în sistemele electronice de plăţi, guvernul poate implementa politici criptografice adecvate. Controlul guvernamental al metodelor criptografice nu trebuie să fie mai mare decât atât cât să nu implice responsabilitatea guvernului şi trebuie să respecte dreptul utilizatorilor de alegere. 

Din punctul de vedere al protecţiei datelor personale şi al intimităţii, drepturile fundamentate ale indivizilor la intimitate, inclusiv la secretul comunicaţiilor şi al datelor cu caracter personal, trebuie respectate în politicile criptografice naţionale. Metodele criptografice trebuie să asigure confidenţialitatea datelor personale, integritatea lor, caracterul anonim al unor tranzacţii în comerţul electronic dar şi secretul comunicaţiilor cu caracter personal.

Politicile criptografice naţionale trebuie să permită accesul legal la textul clar sau la cheile de criptare pentru promovarea unor interese ale statului sau de ordine publică. Guvernele pot iniţia texte legislative care să reglementeze accesul legal la informaţii criptate, în condiţiile necesităţii interceptării unor comunicaţii în interesul securităţii naţionale sau în cazuri de delicte. Circumstanţele şi metodologia aprobărilor de interceptare şi decriptare trebuie foarte bine stabilite de o lege. Sistemul de gestiune a cheilor trebuie să furnizeze baza unor soluţii care să îmbine interesele utilizatorilor individuali şi ale instituţiilor statului.

3.2. CONSILIUL EUROPEI

Progresul rapid în domeniul procesării electronice a datelor şi apariţia computerelor tot mai performante au permis marilor întreprinderi şi administraţiilor publice să pună la punct baze de date importante şi să îmbunătăţească colectarea, procesarea şi interconectarea datelor personale. Aceasta a însemnat obţinerea unor avantaje considerabile din punct de vedere al eficienţei şi productivităţii, dar, în schimb, a dat naştere unei tendinţe clare de stocare electronică a datelor referitoare la viaţa privată a indivizilor. În faţa acestei tendinţe, Consiliul Europei a decis să stabilească un cadru de de principii şi norme specifice pentru a preveni colectarea şi prelucrarea incorectă a datelor cu caracter pesonal.

Astfel, Consiliul Europei a adoptat Convenţia 108/1981 pentru protecţia persoanelor cu privire la prelucrarea automată a datelor cu caracter personal26, care este primul şi, până în prezent singurul instrument juridic semnificativ în acest domeniu.

Elaborarea acestei Convenţii a fost inspirată de două articole ale Convenţiei Europene pentru apărarea drepturilor omului şi a libertăţilor fundamentale, din 1950: 

Articolul 8, care stipulează că: “Orice persoană are dreptul la respectarea vieţii sale private şi de familie, a domiciliului său şi a corespondenţei sale. Nu este admis amestecul unei autorităţi publice în exercitarea acestui drept decât în măsura în care acest amestec este prevăzut de lege şi dacă constituie o măsură care, într-o societate democratică, este necesară pentru securitatea naţională, siguranţa publică, bunăstarea economică a ţării, apărarea ordinii şi prevenirea faptelor penale, protejarea sănătăţii sau moralei, ori protejarea drepturilor şi libertăţilor altora”;

Articolul 10, în care se prevede, pe de altă parte: “Orice persoană are dreptul la libertatea de exprimare. Acest drept cuprinde libertatea de opinie şi libertatea de a primi sau de a comunica informaţii ori idei fără amestecul autorităţilor publice şi fără ase ţine seama de frontiere”.

Conform prevederilor acestei Convenţii, statele Părţi iau măsurile necesare, în legislaţia lor internă, pentru a implementa principiile formulate referitoare la datele personale ale oricărui individ rezident pe teritoriul lor. Aceste principii se referă în special la:

- caracterul legal al colectării şi prelucrării automatizate a datelor (înregistrarea pentru finalităţi determinate şi legitime şi neutilizarea în scopuri incompatibile cu aceste finalităţi, utilizarea şi păstratrea datelor doar atât cât este necesar);

- calitatea datelor (caracterul lor adecvat, pertinent şi neexcesiv);

- acurateţea şi confidenţialitatea datelor sensibile;

- informarea persoanelor în cauză, dreptul lor de acces şi de rectificare a datelor.

Este prevăzută, de asemenea, libera circulaţie a datelor cu caracter personal între statele Părţi ale Convenţiei. Libera circulaţie nu poate fi restricţionată din motive de protecţie a datelor cu caracter personal, cu excepţia cazului în care Părţile derogă de la această prevedere. Derogarea este posibilă când protecţia datelor în cealaltă parte nu este “echivalentă” sau când datele sunt transferate unui al treilea stat, care nu este parte la Convenţie.

Convenţia stabileşte un Comitet Consultativ (T-PD), constituit din reprezenţanţi ai Părţilor, care este responsabil de interpretarea prevederilor şi de asigurarea îmbunătăţirii implementării lor.

În contextul actual de dezvoltare în care individul împreună cu un calculator performant, devenit un agent activ al societăţii informaţionale, este expus din ce in ce mai mult amestecurilor în viaţa sa particulară din partea sistemelor informatice ale numeroaselor servicii publice şi private (bănci, asistenţă socială, poliţie, asigurări medicale, asigurări sociale, etc.), protecţia datelor reprezintă o miză enormă care pune autorităţilor naţionale probleme şi particularităţi practice foarte diverse. Experienţa a demonstrat că nici principiile Convenţiei şi nici reglementările naţionale privind protectia datelor nu acoperă întocmai toate situaţiile particulare din variatele domenii care impun colectarea şi prelucrarea de date. În consecinţă, pentru fiecare dintre diferitele sectoare, principiile Convenţiei trebuie elaborate şi particularizate în mod corespunzător.

Consiliul Europei a preferat să utilizeze, în acest scop, un alt instrument, acela al recomandărilor către guvernele statelor membre. Asemenea recomandări au avantajul că sunt mai uşor de elaborat şi, ulterior, mai simplu de adaptat condiţiilor diverse. Ele nu sunt juridic obligatorii şi conţin norme de referinţă, pe baza cărora toate statele membre, fie că sunt sau nu parte la Convenţie, au posibilitatea de a elabora norme legislative şi de a adapta dreptul intern în conformitate cu interpretarea convenită la nivel comunitar a principiilor enunţate în Convenţie.

Pentru stabilirea recomandărilor, Comitetul de Miniştri a înfiinţat Grupul de Proiect privind Protecţia Datelor (CJ-PD), compus din experţi din fiecare din cele 40 de state membre, care au responsabilităţi în materie de protecţie a datelor în ţările respective.

Mai mult, pe lângă experţii CJ-PD, la stabilirea recomandărilor sectoriale participă consultanţi specializaţi pe domenii, precum şi invitaţi-observatori ai organizaţiilor profesionale europene, ai asociaţiilor neguvernamentale interesate pe subiect şi ai Uniunii Europene, în domeniul competenţelor sale.

În prezent Grupul de Proiect lucrează la elaborarea unor recomandări privind protecţia datelor cu caracter personal colectate şi prelucrate în domeniul asigurărilor şi, respectiv, al serviciilor financiare. Eperţi ai Grupului studiază şi probleme legate de utilizarea de către poliţie a datelor personale, luînd în considerare dezvoltările intervenite în acest domeniu. Au fost definitivate, de asemenea, “Liniile directoare pentru protecţia vieţii private în Internet” în Recomandarea R (99) 5, în atenţia utilizatorilor şi prestatorilor de servicii Internet. Acestea pot fi integrate în codurile de conduită pe Internet, la nivel naţional.

 

3.3. UNIUNEA EUROPEANĂ 

 La data de 24 octombrie 1995, Uniunea Europeană a adoptat Directiva asupra protecţiei indivizilor cu privire la procesarea datelor personale şi libera circulaţie a acestor date, cunoscută sub denumirea de Directiva 95/46/CE. 

În acord cu această Directivă, statele membre trebuie să protejeze drepturile fundamentale şi libertăţile persoanelor fizice, în special dreptul acestora la intimitate, în legătură cu procesarea datelor personale.

De asemenea, statele membre nu trebuie să restrângă, nici să interzică fluxul liber de date personale între ele pentru motive aflate în conexiune cu protecţia permisă conform paragrafului anterior.

Directiva 95/46/CE defineşte datele sensibile ca fiind datele cu caracter personal care dezvăluie originea rasială sau etnică, opiniile politice, convingerile religioase sau filosofice, aparteneţa sindicală, precum şi cele referitoare la sănătate şi la viaţa sexuală. Problemele fişierelor poliţiei judiciare sunt reglementate prin dispoziţii derogatorii care asigură cetăţeanului un grad de protecţie diferit de la o ţară la alta.

Directiva Uniunii Europene defineşte şi analizează câteva noţiuni importante care se doresc a fi implementate în legislaţia ţărilor membre:

- categoriile speciale de procesare de date; 

- procesarea datelor personale; 

- dreptul de acces la bazele de date, excepţiile şi restricţiile; 

- confidenţialitatea şi securitatea procesării;

- autoritatea supervizoare a unei activităţi de procesare;

- publicarea operaţiilor de procesare;

- remediile juridice, responsabilităţile şi pedepsele aplicate în cazul încălcării drepturilor omului; 

- transferul datelor personale în terţe ţări;

- codurile de conduită. 

Politica Uniunii Europeane privind criptarea nu se îndreaptă spre metode dure de control sau de interzicere. Uniunea Europeană a exprimat principiile fundamentale pe care trebuie să le satisfacă o soluţie de criptare: siguranţă şi încredere. O astfel de soluţie trebuie testată de o a treia parte neutră. De asemenea, se sugerează guvernelor să realizeze studii şi analize asupra implementării practice a semnăturilor digitale şi a agenţilor de custodie a cheilor. Soluţia preconizată, şi care urmează să treacă prin Parlamentul European, este de a se crea o reţea de servicii de tip “terţ de încredere”, cum ar fi certificarea semnăturilor digitale, revocarea semnăturilor, aplicarea mărcilor de timp şi custodie a cheilor, servicii independente de guverne.

Din luna octombrie 1998, Directiva Uniunii Europene a început să aibă efect în lumina legislaţiei europene. În câteva ţări europene membre, precum şi în S.U.A., Canada, Japonia şi Australia, există norme legislative clare privind protecţia datelor folosite de guvernele şi instituţiile oficiale, dar nu şi o legislaţie clară privind bazele de date din sectorul privat. Directiva propune protecţia personală a individului şi a intimităţii sale prin interzicerea creării de baze private, fără existenţa unei baze legale în acest sens, folosirea acestora şi transferul lor între indivizi, în acelaşi timp încurajând libera circulaţie a persoanelor între ţările membre ale Uniunii Europene. Cerinţele impuse vor să îmbine protecţia, din ce în ce mai necesară, a drepturilor omului cu necesitatea concernelor, a oricăror firme, a instituţiilor abilitate să folosească, cu maxim de securitate, baze de date cu caracter confidenţial şi personal. 

Conform articolului 25 al Directivei: “Suficienţa nivelului de protecţie permis de ţara terţă trebuie evaluat în lumina tuturor circumstanţelor care privesc o operaţie de transfer a datelor, scopul şi durata operaţiei sau ale operaţiilor de procesare, ţara de origine şi ţara de destinaţie, regulile de drept, generale şi sectoriale, în vigoare în ţara terţă în chestiune, regulile profesionale şi măsurile de securitate satisfăcute în aceste ţări”. Potrivit art. 26 “subiectul trebuie să-şi dea consimţământul neambiguu pentru transferul propus, sau transferul să fie obligatoriu pentru încheierea sau executarea unui contract încheiat în interesul subiectului datelor, sau transferul să fie necesar pentru interese publice majore, ori pentru stabilirea, exercitarea sau apărarea de solicitări legale, sau să fie obligatoriu pentru protejarea intereselor vitale ale subiectului datelor, (…)”. 

 

 3.4. Germania

 Germania a fost prima ţară care a reglementat printr-un text general protecţia datelor personale prin Legea federală din 1977 privind protecţia împotriva utilizării abuzive a datelor de identificare personale in cadrul prelucrării lor.

Legea federală din 20 noiembrie 1990 privind protecţia datelor a înlocuit-o pe aceasta. Abrogarea legii din 1977 a fost consecinţa hotărârii date de Curtea Constituţională, în 1983, privind Legea recensământului populaţiei. Curtea Constituţională a introdus cu această ocazie un nou drept constituţional, şi anume dreptul “la autodeterminare informaţională”, adică dreptul fiecărui individ de a decide singur asupra comunicării şi folosirii informaţiilor care-l privesc.

Legea din 1990 protejează datele personale relative la persoane fizice, în măsura în care ele nu fac obiectul unor dispoziţii particulare în cadrul altor legi: 


- numeroase legi federale sectoriale (Codul social, Codul rutier, Legea străinilor, Legea Oficiului federal al poliţiei criminale, etc.) se aplică în mod specific unor anumite categorii de date; 

- fiecare land posedă propria sa legislaţie aplicabilă în domeniul public.

De asemenea, legea în cauză se aplică în mod diferenţiat pentru sectorul public şi pentru sectorul privat. Pentru sectorul public, legea se referă nu numai la prelucrarea automată, ci şi la toate documentele nominale, indiferent de natura lor, inclusiv înregistrărilor audio-video. În plus, protecţia datelor începe din momentul în care sunt colectate. În virtutea principiului “finalităţii”, aceasta din urmă nu este legală (licită) decât dacă cunoaşterea datelor este necesară executării unor misiuni ale organismelor abilitate.

În schimb, pentru sectorul privat, protecţia este limitată la fişiere individuale, automatizate sau manuale. Informaţiile cu caracter personal prezentate sub o altă forma (liste) se găsesc în afara domeniului de protecţie al datelor.

În perspectiva transpunerii Directivei Uniunii Europene, fostul guvern Kohl a pregătit un proiect de lege care să modifice legea din 1990. 

Guvernul a avut în vedere punerea în aplicare a Directivei în două etape:

- o primă etapă care să permită transpunerea directivei şi de reglementare a problemelor puse de cartelele magnetice (carduri) şi supravegherea video;

- a doua etapă în care toate drepturile de protecţie a datelor să fie modernizate.

În martie 1999, Ministerul de interne german a dat publicităţii un proiect de lege care a fost modificat în iulie 1999. În versiunea actuală, textul introduce noţiunea de “stricta limitare a înregistrării la ceea ce este necesar” şi preconizează utilizarea tuturor mijloacelor susceptibile de a garanta anonimatul persoanelor. Se păstrează distincţia între sectorul privat şi cel public. În acelaşi timp, este extins primul principiu al finalităţii şi se creează obligaţia de declarare a tuturor prelucrărilor automate de date.

Versiunea actuală a legii germane face, pentru prima dată, referire la datele “sensibile”. Legea din 1990 nu stabilea nici o distincţie între datele sensibile şi celelalte. Legiuitorul a preferat să limiteze nediferenţiat prelucrările de date delicate, dar a lăsat autorităţilor de control şi tribunalelor posibilitatea de a aprecia de la caz la caz. Proiectul de lege care urmează să fie aprobat, reluând formularea Directivei Uniunii Europene, consideră ca “particulare” datele referitoare la: originea rasială sau etnică, opiniile politice, convingerile religioase şi filozofice, apartenenţa sindicală, sănătate şi viaţa sexuală.

Proiectul de lege prevede interzicerea colectării, prelucrării şi utilizării acestor date, cu excepţia cazului în care persoana interesată îşi dă consimţământul sau când un interes superior o cere. Excepţia se referă la interesul public (securitatea publică, protecţia interesului general, urmăriri penale sau cercetări ştiinţifice) sau la apărarea intereselor persoanei în cauză sau ale unor terţi.

Germania a liberalizat, pe baza reglementărilor Uniunii Europene, controlul exporturilor privind software-ul de cifrare. Există însă dorinţa expresă a unor politicieni de a reglementa folosirea criptării, idee agreată, tacit, şi de către guvern. Este vorba de necesitatea unor licenţe speciale pentru producători, de asigurarea de către aceştia a depozitării cripto-cheilor necesare unor eventuale decriptări de către organismele abilitate, de relevare a surselor programelor criptografice. Se încearcă găsirea unui echilibru just între dreptul de a se alege în mod liber folosirea criptografiei de către firme sau persoane şi necesitatea prevenirii şi contracarării crimei organizate. Sunt studiate de asemenea posibilităţile de folosire a sistemelor cu chei în custodie şi de acceptare legală a semnăturilor digitale.

 

3.5. Spania

 Articolul 18-4 din Constituţie stipulează: “Legea va limita folosirea informaticii pentru garantarea onoarei şi intimităţii personale şi familiale a cetăţenilor şi exercitarea deplină a drepturilor lor”.

Protecţia datelor este reglementată prin Legea din 21 octombrie 1992 care a fost elaborată pornind de la proiectul de Directivă al Uniunii Europene, deci, încă înainte ca această Directivă să fi fost adoptată.

Numai datele personale referitoare la persoane fizice sunt protejate prin lege. Protecţia se aplică atât pentru fişiere automatizate din sectorul public şi privat, cât şi tuturor celorlalte înregistrări care pot face obiectul unei prelucrări automatizate.

Numeroase fişiere rămân în afara domeniului de aplicabilitate al legii. Este cazul fişierelor electorale, al celor privind informaţiile secrete şi al celor cuprinse în registrul central de delicvenţi.

Legea din 1992 distinge două categorii de date “special protejate”:

- datele referitoare la ideologie, religie şi credinţe, care fac obiectul unei protecţii maxime;

- datele referitoare la originea rasială, sănătate sau viaţă sexuală, care fac obiectul unei protecţii intemediare.

Totodată, legea intezice “crearea fişierelor având ca unic scop stocarea informaţiilor susceptibile de a dezvălui ideologia, religia şi credinţele, originea rasială şi viaţa sexuală”. În ceea ce priveşte protecţia maximă, conform articolului 16-2 din Constituţie, “nimeni nu poate fi obligat să-şi declare ideologia, religia şi credinţele”. În consecinţă, la colectarea unor astfel de date, toate persoanele trebuie informate asupra posibilităţii pe care o au de a refuza să-şi dea concursul. Mai mult, pentru prelucrarea automatizată a acestor date este necesar consimţământul expres, scris al persoanei în cauză.

În cazul datelor care fac obiectul protecţiei intermediare, colectarea, prelucrarea automatizată şi transmiterea lor poate fi justificată “numai în interes general, atestat printr-o prevedere legală sau prin consimţămîntul celui interesat”.

Proiectul de lege prevede, cu titlu excepţional, prelucrarea datelor sensibile atunci când aceasta este justificată din raţiuni medicale.

Proiectul de lege, menit să modifice legea din 1992 şi să transpună Directiva Uniunii Europene, a fost aprobat în sedinţă publică de către Congresul Deputaţilor la 30 septembrie 1999 şi apoi transmis la Senat.

Noul proiect lărgeşte domeniul de aplicare al protecţiei datelor personale prin limitarea numărului de fişiere care au un statut particular. De asemenea este prevăzut ca fişierele întocmite în cazul anchetelor referitoare la terorism şi la forme grave de criminalitate să fie excluse din domeniul de aplicare al viitoarei legi privind protecţia datelor personale.

Totodată, se prevede un regim de protecţie specific pentru datele privind infracţiunile penale sau administrative. Proiectul de lege adaugă în categoria datelor care fac obiectul unei protecţii intermediare şi pe cele referitoare la apartenenţa sindicală.

 

3.6. Italia

Înainte de transpunerea Directivei Uniunii Europene nu a existat o lege care să protejeze datele personale. Aceasta s-a realizat prin adoptarea Legii nr 675/31 decembrie 1996, intrată în vigoare în mai 1997, referitoare la protecţia persoanelor şi a organismelor publice şi private cu privire la prelucrarea datelor cu caracter personal.

În acelaşi timp, a fost adoptată Legea 676/1996 care, deleagă guvernul, pentru o perioadă de 18 luni, pe de o parte, pentru a modifica prin decret textul de bază şi, pe de alta parte, pentru a completa textul de bază cu reglementări special formulate pe diverse domenii (prelucrarea datelor la finele cercetărilor, reglementarea particulară a problemelor din unele sectoare ca telecomunicaţiile sau securitatea socială, atribuirea unei identităţi unice, aplicarea legii asupra jurnaliştilor şi sectorului public).

Legea 675/1996 se referă la persoane juridice şi persoane fizice şi se aplică atât la fişiere automatizate cât şi la fişiere manuale. În schimb, ea exclude un anumit număr de prelucrări de date realizate în sectorul public, cum ar fi cele care cuprind informaţiile legate de secretul de stat şi cele care sunt efectuate prin serviciile de cazier judiciar sau în cadrul procedurilor penale în curs. În acelaşi timp această excludere nu împiedică aplicarea pricipiilor fundamentale (legalitate, exactitate, finalitate, securitate).

Specificaţiile tehnice privind măsurilor minime de securitate care trebuie luate pentru a garanta securitatea datelor se întocmesc conform legii, de către Autoritatea pentru Tehnologia Informaţiei din Serviciul Civil. 

Legea stabileşte o autoritate de reglementare independentă – Garante per la tutela dei dati personali, cu putere de inspecţie şi de protecţie juridică pentru individ, în cazuri civile şi penale.

Datele sensibile sunt definite în articolul 22-1, ca fiind “datele cu caracter personal care pot dezvălui originea rasială sau etnică, convingerile religioase, filozofice sau opiniile politice, apartenenţa la partide, sindicate, asociaţii sau organizaţii cu caracter religios, filosofic, politic sau sindical, precum şi starea de sănătate şi viaţa sexuală.

Prelucrarea datelor sensibile presupune consimţământul scris al celui în cauză şi autorizaţia obţinută de la autoritatea de control. Totuşi, o lege poate să autorizeze organismele publice (cu excepţia celor care au o funcţie economică) pentru prelucrarea datelor sensibile. Mai mult, autoritatea de control poate acorda avizul de prelucrare a datelor referitoare la starea de sănătate sau la viaţa sexuală, dacă o astfel de prelucrare îi permite celui interesat să-şi susţină drepturile cu ocazia unei proceduri judiciare.

Tot în 1996, ministrul de interne al Italiei a înaintat două propuneri (respinse de parlament) de restricţionare a folosirii criptării. Statul deţine controlul exportului de produse criptografice. Nu există o opoziţie făţişă faţă de sistemele cu custodie, dar prezentarea făcută de firma naţională de telecomunicaţii (STET) a exprimat o preferinţă pentru o abordare unică, internaţională, a criptării. S-a subliniat că Mafia deţine cele mai puternice sisteme americane de criptare şi sunt necesare măsuri concrete, clare pentru a putea contracara activitatea acesteia.

 

 3.7. Olanda

Protecţia datelor personale este reglementată prin Legea din 28 decembrie 1988, modificată de mai multe ori după adoptarea sa. 

Legea din 1988 se aplică atât fişierelor automatizate cât şi fişierelor manuale, în măsura în care sunt constituite în scopul unei consultări metodice. Legea protejează numai persoanele fizice şi acoperă prelucrarea datelor din sectorul public şi privat. Anumite fişiere sunt excluse în mod expres din domeniul de aplicare al legii: cazurile fişierelor poliţiei şi justiţiei, ca şi cele ale registrelor de populaţie ale comunităţilor.

Prin art. 7, legea defineşte datele sensibile ca fiind cele referitoare la religie, convingeri personale, rasă, opinii politice, sexualitate sau viaţă intimă. Sunt incluse în această categorie şi datele medicale, psihologice, penale şi disciplinare. Reglementările ulterioare au definit datele sensibile ca fiind cele referitoare la religie, convingeri personale, rasă, opinii politice, sănătate, viaţă sexuală, apartenenţa la o asociaţie profesională, infracţiuni penale, ca şi cele care dezvăluie un comportament ilegal sau obscen.

Regulamentul din 19 februarie 1993, care pune în aplicare art. 7 al Legii din 1988, impune principiul interzicerii prelucrării datelor sensibile, aplicabil, pe de o parte, în cazurile prevăzute şi, pe de altă parte, în ipoteza unei autorizări legislative.

Făcând abstracţie de câteva cazuri particulare (fişiere ale membrilor asociaţiilor confesionale sau ai partidelor politice; fişiere ale serviciilor sociale conţinând date medicale, psihologice, privind sexualitatea sau comportamentul intim; înregistrări ale ţării de origine a subiectului şi a părinţilor şi bunicilor săi pentru a lua măsuri în lupta împotriva discriminării etnice sau culturale), regulamentul justifică prelucrarea datelor sensibile când aceasta este cerută de o obligaţie legislativă, de o decizie legitim formulată a celui interesat, pentru care acesta şi-a dat acordul scris, atunci când interesele persoanei în cauză o impun – mai puţin dacă acestea contravin sau prejudiciază viaţa sa intimă – şi de raţiuni legate de cercetări ştiinţifice sau statistice.

Modificările actuale au impus ca principiu general interzicerea prelucrării datelor sensibile, principiu acompaniat de excepţii care sunt formulate în regulamentul din 19 februarie 1993 (datele penale pot fi prelucrate de organisme pe care legea le abilitează cu aplicarea dreptului penal).

Olanda are în vedere un control al criptării “paşnice”. Se preconizează aprobări speciale pentru folosirea algoritmilor puternici, pe baza dovedirii necesităţii protecţiei criptografice. O altă variantă avută în vedere este ca însăşi compania TELECOM să ofere servicii de criptare a datelor, ceea ce ar permite decriptări la cererea unor organizaţii autorizate în interceptări. În anul 1996 s-a decis folosirea în viitor a unor scheme de custodie, conform recomandărilor OECD, dar cu un caracter voluntar şi pe baza unor reglementări pe care să le stabilească firmele private în funcţie de specificul activităţii şi de tipul bazelor de date gestionate.

 

 3.8. PORTUGALIA

 Prima lege asupra protecţiei datelor personale a apărut în 1991. Amendată în 1994, ea a fost abrogată prin Legea nr.67 din 26 octombrie 1998, care a luat în considerare evoluţiile tehnologice şi a transpus Directiva Uniunii Europene.

Adoptarea acestei legi a necesitat revizuirea articolului 35 al Constituţiei care este consacrat în întregime utilizării informaticii şi care cuprinde 7 alineate. Primul enunţă drepturile pe care legea trebuie să le garanteze fiecăruia: “Toţi cetăţenii dispun de dreptul de acces la datele informatice personale, pot cere modificarea şi actualizarea lor, şi au dreptul de a cunoaşte finalitatea lor (…)”.

Principala modificare adusă art. 35 al Constituţiei a constat în adăugarea unui alineat referitor la fişierele manuale şi la menţionarea existenţei unei autorităţi administrative independente însărcinată cu aplicarea legii asupra protecţiei datelor.

Legea din 1998 se referă la toate fişierele, publice sau private, manuale sau automatizate, cuprinzând date personale relative la persoane fizice. Ea se aplică indiferent de natura datelor şi ia în considerare nu numai datele scrise ci şi înregistrările audio şi video.

Această lege a înlocuit organismul de supraveghere creat prin legea din 1991 (CNPDPI) cu Comisia naţională de protecţie a datelor (CNPD). 

În art. 7 din lege se definesc datele sensibile ca fiind cele referitoare la convingerile filosofice sau politice, apartenenţa de partid sau sindicală, credinţa religioasă, viaţa privată, originea rasială sau etnică, sănătate sau viaţa sexuală. Definiţia include în aceeaşi categorie şi datele genetice.

Conform art. 35-3 din Constituţie, potrivit căruia “Informatica nu poate fi utilizată pentru prelucrarea datelor privitoare la convingerile filosofice sau politice, la apartenenţa politică sau sindicală, la credinţa religioasă sau la viaţa privată, mai puţin atunci când aceasta este cerută pentru finalizarea de statistici, fără a permite însă identificarea persoanelor de la care au fost obţinute”, art. 7 al legii din 1998 impune principiul general de interzicere a prelucrării datelor sensibile. 

Sunt prevăzute, de asemenea, şi derogări. O astfel de prelucrare poate să fie autorizată printr-o prevedere legală sau o dispoziţie a CNDP, atunci când, din considerente importante de interes general, această prelucrare este indispensabilă pentru exercitatrea atribuţiilor de care răspunde sau când titularul datelor şi-a dat consimţământul în mod expres. În ambele cazuri, responsabilul de prelucrarea datelor trebuie să se asigure că au fost luate toate măsurile de securitate şi că operaţia nu atrage nici o discriminare.

Prelucrarea datelor sensibile poate fi justificată în următoarele situaţii:

- protejarea intereselor vitale ale titularului datelor sau ale altei persoane, atunci când titularul este incapabil să-şi dea consimţământul;

- prelucrarea este făcută de un organism cu scop lucrativ cu finalitate politică, filozofică, religioasă sau sindicală, cu condiţia ca prelucrarea să îi privească pe membrii acestor organisme şi ca datele să nu fie comunicate către terţi, fără consimţământul celor în cauză;

- prelucrarea are ca obiect date făcute publice de către titularul lor;

- prelucrarea este necesară pentru exercitarea unui drept în timpul une proceduri judiciare;

Mai mult, prelucrarea datelor referitoare la sănătate şi la viaţa sexuală poate fi justificată din motive medicale, cu condiţia ca CNDP să fie consultat în prealabil.

 

 3. 9. Marea Britanie

 În scopul transpunerii Directivei Uniunii Europene, Marea Britanie a adoptat în 1998 o nouă lege asupra protecţiei datelor, care a înlocuit legea din 1984. Legea din 1998 nu va intra în vigoare decât după ce textele necesare aplicării sale vor fi publicate.

Legea se referă numai la persoanele fizice. În acelaşi timp, domeniul de aplicare al legii din 1998 este mai larg decât cel al legii din 1984. Chiar dacă cea din urmă nu avea în vedere decât fişierele automatizate care fac obiectul de lucru în sectorul privat sau în sectorul public, noua lege se aplică în egală măsură şi unor fişiere manuale:

- cele în care informaţia este structurată cu referire la indivizi, în măsura în care informaţiile relative la o persoană dată sunt uşor accesibile;

- cele care sunt accesibile publicului, printre care fişierele şcolare şi de sănătate.

Legea din 1998 se aplică tuturor datelor personale, indiferent de natura lor, adică şi înregistrărilor audio-video. În plus, ea include în domeniul de aplicare şi datele reprezentând exprimarea unei opinii asupra persoanelor.

Ca şi legea din 1984 şi cea din 1998 conţine un număr de excepţii. În particular, datele relative la prevenirea şi la descoperirea crimelor şi cele privind procedura judiciară în curs, ca şi informaţiile utilizate în lupta contra fraudei fiscale sunt parţial excluse din domeniul de aplicabilitate al legii: principiile de loialitate, de nerevelare către terţi ca si dreptul de acces nu mai sunt aplicabile, deoarece ar putea împieta asupra luptei împotriva criminalităţii sau fraudei fiscale.

Alte texte garantează accesul fiecăruia la datele care îl privesc. Este cazul legilor din 1988 şi 1990 asupra accesului la dosarele medicale.

Legiuitorul a introdus în dreptul englez noţiunea de “date sensibile”, care fac obiectul unei protecţii suplimentare. Într-adevăr, legea din 1984, fără a defini expicit noţiunea de date sensibile, prevedea posibilitatea, pentru ministrul de interne, de a lua măsuri regulamentare privind patru categorii de date (originea rasială; opinii politice, religioase sau alte credinţe; sănătate fizică sau mentală şi viaţa sexuală; condamnări penale), dar această opţiune nu a fost utilizată niciodată.

Conform legii din 1998, prin art.2 sunt considerate date sensibile acelea care conţin informaţii relative la: originea rasială sau etnică, opiniile politice, credinţele religioase sau de altă natură, apartenenţa sindicală, sănătatea fizică sau mentală, viaţa sexuală, antecedentele penale, implicarea într-o procedură judiciară pentru o infracţiune reală sau presupusă sau judecarea în tribunal intr-o astfel de speţă.

În anexa 3 a legii se prevăd toate cazurile în care este posibilă prelucrarea datelor sensibile. Sunt reluate în principal dispoziţiile corespondente din directiva 95/46/CE: consimţământul celui interesat, necesitatea prelucrării impusă prin lege sau de buna funcţionare a justiţiei, de o procedură judiciară sau de raţiuni medicale. De asemenea, pentru datele relative la originea rasială sau etnică, în cadrul luptei împotriva discriminărilor, prevede posibilitatea prelucrării destinate identificării existenţei unor astfel de discriminări.

În privinţa criptării, Anglia este net favorabilă dezvoltării unor sisteme de tip custodie, care să permită memorarea şi, eventual, recuperarea cheii. Anglia a susţinut un echilibru care trebuie să existe între nevoia de securitate şi cerinţele legale de interceptare. O comisie inter-ministerială a adoptat un raport în acest domeniu, recomandând utilizarea unui sistem de tip “terţ de încredere” (TTP) bazat pe custodia cheilor. Se preconizează o serie de consultări cu firmele de profil, dar nu se intenţionează restricţionarea utilizării cifrării de către firme în scop personal. Royal Holloway College din Londra a dezvoltat o arhitectură nouă pentru custodie. Abordările tip TTP vor putea include şi alte servicii cum ar fi certificarea semnăturilor digitale, aplicarea mărcilor de timp, etc. 

 

 3.10. FRANŢA

 Franţa are legislaţia cea mai restrictivă dintre ţările occidentale în domeniul controlului criptării - furnizării, exportului sau utilizării de metode criptografice. Domeniul este reglementat de legea telecomunicaţiilor din 1990, care cere o autorizare prealabilă a utilizării criptografiei, dată de către serviciile primului-ministru; sunt exceptate autentificarea şi controlul integrităţii. De aprobări se ocupă Serviciul Central de Securitate a Sistemelor Informatice din Secretariatul de Apărare Naţională. Dosarul depus trebuie să conţină o descriere detaliată a procedeelor criptografice şi a tehnicilor de folosire a acestora.

Legea din 1992 precizează mai detaliat cazurile în care este nevoie de autorizare. În esenţă, este permisă cifrarea doar a datelor necesare controlului accesului şi verificării integrităţii, fiind interzise, de exemplu, cifrarea parolelor, a codurilor de acces şi a datelor. În rest, toate celelalte situaţii, şi în primul rând caracterul secret, cer o aprobare prealabilă. De exemplu, programul PGP nu poate fi folosit nici în scop de autentificare, nici pentru cifrarea propriu-zisă a datelor. Chiar dacă s-ar depune un dosar de aprobare, aceasta ar fi respinsă. Desigur că aceste reglementări, cu scopul protejării serviciilor de poliţie şi de securitate franceze, au un rol negativ asupra dezvoltării comerţului şi al firmelor franceze. De asemenea, se frânează astfel folosirea în condiţii sigure a unor aplicaţii distribuite ca EDI, comerţul electronic etc. O soluţie sugerată este folosirea unor servicii ca notarul electronic sau “terţ de încredere” pentru încredinţarea cheilor de criptare. 

La ora actuală, Franţa pregăteşte un proiect de lege “Societatea informaţiei”, pentru care a lansat o consultaţie publică în perioada 5 octombrie - 5 decembrie 1999. Guvernul francez a dat publicităţii un document de orientare care dă o imagine de ansamblu a preocupărilor legislative privind domeniul informaticii. Proiectul de lege care va transpune Directiva Uniunii Europene trebuie să garanteze un înalt grad de protecţie al datelor personale, lărgind domeniul de aplicabilitate al legilor existente. 

 

 3.11. ELVEŢIA

 Prin Legea Federală asupra protecţiei datelor, din 19 iunie 1992 (în vigoare din 1 iulie 1993), Elveţia reglementează protejarea drepturilor fundamentale ale persoanelor care fac obiectul unei prelucrări de date.

Legea protejează atât persoanele fizice cât şi pe cele private atunci când ele fac obiectul unor prelucrări de date, în mod automatizat sau manual, realizate de către persoane private sau organisme federale.

Legea nu este aplicabilă în următoarele situaţii:

- date personale, vizând o persoană fizică, prelucrate în scop exclusiv personal şi care nu sunt transmise către terţi;

- deliberări ale Camerelor Federale şi ale Comisiilor parlamentare; 

- proceduri judiciare pentru cauze civile, penale, de practică judiciară internaţională, de drept public şi administrativ, cu excepţia procedurilor administrative de primă instanţă; 

- registre publice relative la raporturile juridice de drept privat;

- date personale prelucrate de către Comitetul Internaţional al Crucii Roşii.

Conform legii, sunt considerate date sensibile toate informaţiile referitoare la o persoană identificată sau identificabilă, privind: 

- opiniile sau activităţile religioase, filosofice, politice sau sindicale; 

- sănătatea, viaţa intimă, apartenenţa rasială; 

- măsurile de ajutor social; 

- urmăririle şi sancţiunile penale şi administrative.

Legiuitorul stabileşte trei principii generale care guvernează prelucrarea datelor:

- toate colecţiile de date personale nu se pot realiza decât în mod legal;

- prelucrarea datelor trebuie să se facă în conformitate cu principiul bunei credinţe şi al proporţionalităţii;

- prelucrarea nu trebuie făcută decât în scopul indicat la colecţionarea datelor, care este prevăzut printr-o lege sau rezultă din circumstanţe.

Cel care răspunde de prelucrarea datelor trebuie să se asigure că acestea sunt corecte. Orice persoană interesată poate solicita rectificarea datelor inexacte. Protejarea datelor contra prelucrării neautorizate trebuie să fie realizată în practică prin măsuri organizatorice şi tehnice specifice. În acest scop, Consiliul federal stabileşte dispoziţii detaliate pentru exigenţele minime în materie de securitate a datelor.

Comisia Federală pentru protecţia datelor este instituţia care ţine un registru de evidenţă al fişierelor de date, la nivel de stat. Orice persoană poate consulta acest registru. Organismele federale sunt obligate să declare toate fişierele lor, pentru înregistrare, Comisiei. 

Persoanele particulare care prelucrează date sensibile sau transmit date personale ale altora trebuie să declare spre înregistrare aceste fişiere numai dacă prelucrarea lor nu se supune nici unei obligaţii legale şi dacă persoanele vizate nu au cunoştinţă despre aceasta.

Elveţia este foarte preocupată în detectarea intruziunilor în sistemele informatice, având reguli de securitate foarte puternice. Nu se încurajează ideea unui sistem de criptare TTP cu chei în custodie din cauza problemelor de securitate create. O persoană care doreşte să folosească criptarea din raţiuni profesionale trebuie să obţină aprobările de rigoare.

 

 

3.12. GRECIA

 În aprilie 1997, Parlamentul elen a adoptat Legea de protecţie a datelor, nr. 2472, în acord cu prevederile Directivei Uniunii Europene din 1995. 

Legea în cauză stabileşte o autoritate publică de control, un ghid de conduită, principii şi reguli privind folosirea, procesarea, stocarea şi transmiterea datelor personale, atât în sistem automatizat cât şi manual.

Transmiterea datelor dinspre Grecia spre ţările Uniunii Europene nu este supusă nici unui fel de restricţii. Transmiterea datelor către celelalte ţări ale lumii necesită o licenţă pe care o dă autoritatea publică de control şi un sistem de reciprocitate din partea ţării în discuţie. Subiecţii au dreptul să acceseze şi să corecteze datele care îi privesc şi să ceară compensări în cazul în care suferă pierderi sau daune ca rezultat al utilizării sau transmiterii unor asemenea date. Încălcarea legislaţiei implică aplicarea de pedepse administrative, civile şi penale.

Noua legislaţie trebuie să fie completată de reglementări sectoriale (reţele digitale, ISDN) în vederea liberalizării tuturor serviciilor de comunicaţie în Grecia, programată pentru 1 ianuarie 2001 şi a asigurării unor sevicii liberalizate competitive pe reţelele alternative, acţiunea demarând la începutul anului 1998.

 

Până în prezent, Italia, Portugalia, Suedia, Grecia şi Marea Britanie sunt singurele ţări care au transpus prin reglementări legislative interne Directiva Uniunii Europene. Transpunerea Directivei va conduce la uniformizarea aproape integrală a regimului juridic al datelor sensibile în ţările Uniunii Europene.

 

 3.13. Statele Unite ale Americii

Congresul Statelor Unite a emis, la 8 ianuarie 1988, Legea securităţii calculatoarelor27, care stipulează că securitatea şi confidenţialitatea informaţiilor din sistemul federal de calculatoare este un fapt de interes public stabilind un înţeles pentru un prag acceptabil, minim de siguranţă pentru aceste sisteme, fără a limita sau anula alte măsuri anterioare stabilite prin alte acte normative. 

Legea în cauză stabileşte responsabilităţi de natură tehnică, managerială şi administrativă, atât pentru utilizarea bazelor de date, cât şi pentru personalul care deserveşte sistemul federal de calculatoare. Astfel:

- s-au introdus standarde şi norme care privesc prevenirea pierderii controlului asupra sistemelor de calculatoare, modificarea neautorizată sau alterarea informaţiilor deţinute, precum şi pentru prevenirea fraudelor sau folosirea în scopuri neautorizate a datelor deţinute;

- personalul de specialitate, care lucrează în sectoarele federale vizate, a fost instruit în acest scop, măsurile administrative cuprinzând toate etapele de lucru: achiziţia automată de date şi informaţii, stocarea, manipularea şi mutarea acestora, precum şi afişarea, schimbul, transmisia sau recepţia lor; 

- măsurile au vizat şi tehnica de calcul: calculatoare, echipament auxiliar, software sau proceduri similare, service, alte resurse;

- legiuitorul a instituit un pachet de măsuri pentru determinarea naturii şi dimensiunii vulnerabilităţilor sistemelor de calcul şi modalităţile tehnice pentru remedierea acestora;

- au fost stabilite organizaţiile şi agenţiile care să coordoneze şi să aducă la îndeplinire aceste măsuri, printre acestea regăsindu-se Departamentul Apărării, Agenţia Naţională de Securitate, Oficiul pentru tehnologie, management şi buget; 

- a fost înfiinţat, împreună cu Departamentul pentru Comerţ, un organism de securitate - Computer System Security and Privacy Advisory Board - compus din 12 membri repartizaţi astfel:

· patru membri, din afara sistemului guvernamental, cu atribuţii în industria de telecomunicaţii şi realizare a calculatoarelor;

· patru membri, din afara sistemului guvernamental, cu atribuţii în tehnologia telecomunicaţiilor şi a calculatoarelor, precum şi a industriilor adiacente;

· patru membri, din sistemul guvernamental, cu experienţă în securitatea şi protecţia sistemelor de calculatoare, unul dintre aceştia făcând parte din Agenţia Naţională de Securitate. 

SUA consideră că evoluţia extraordinară a reţelelor de calculatoare, în special a Internet-ului, a cerut soluţii eficiente privind securitatea. În viziunea guvernului, sistemele de custodie a cheilor reprezintă o a treia cale, între folosirea necontrolată a criptării şi interzicerea ei în aplicaţiile de uz comercial. S-a reproşat că SUA foloseşte în proiectul propus algoritmi secreţi (cazul Clipper). În replică, SUA menţionează că au dezvoltat o soluţie de custodie care este indiferentă la algoritm. De asemenea, agenţiile de custodie pot fi plasate oriunde în lume, nu numai în SUA, deci pot fi firme de diferite naţionalităţi. Ca pas următor sistemului actual se prevede introducerea unui sistem de criptare cu chei în custodie de 64 biţi. Deja în SUA putem remarca existenţa unor restricţii privind exportul produselor criptografice, inclusiv privind plasarea acestora în Internet. Pot primi licenţă toate metodele criptografice ce folosesc maximum 56 biţi de cheie, aprobările făcându-se pentru 6 luni; după această perioadă trebuie incluse în produse facilităţi de recuperare a cheilor în caz de interceptare. Se preferă produsele care au înglobate facilităţi de refacere a datelor prin obţinerea cheii. O serie de iniţiative recente încearcă o relaxare a controlului exporturilor: renunţarea la aprobări pentru chei de maxim 56 biţi şi obţinerea de licenţe la sisteme cu chei superioare doar dacă se furnizează mijloace de decriptare legală.

 

3.14. Rusia

Nici Rusia nu a rămas mai prejos în acest război informatic; o dată cu venirea - efemeră - a generalului Alexandr Lebed în fruntea Consiliului de Securitate al Rusiei, problema securităţii informatice a luat o amploare neaşteptată. Acesteia îi este consacrat unul dintre cele patru departamente principale din noua organigramă a Consiliului, care va fi direct subordonat secretarului Consiliului, iar unul dintre responsabili este amiralul Pirumov, fost rector al Academiei Militare de Stat-Major, un specialist în problemele strategice şi tactice ale info-războiului.

La 4 iulie 1996, a avut loc o primă sesiune a unei subcomisii specializate a Dumei, în colaborare cu experţi ai Consiliului Federaţiei, din elita FBS. Au fost acuzate (în sesiunea din 25 iulie, de către directorul-adjunct al FAPSI, Vladimir Markornco) Serviciile secrete americane de a fi încercat să planteze viruşi informatici şi “bombe logice” în reţelele informatice guvernamentale; de asemenea, în momentele de criză, puteau fi activaţi diferiţi “cai troieni” informatici. Fundaţia SOROS, care finanţează implantarea Internet-ului în Rusia, a fost acuzată de a fi “o acoperire pentru activităţile CIA”.

FAPSI este Agenţia Federală pentru Comunicaţii guvernamentale şi este cunoscută ca urmare a publicării decretului nr. 334/3 aprilie 1995, semnat de preşedintele Elţin, prin care se instituie un regim de autorizaţie pentru orice sistem de cifrare. 

 

3.15. CANADA

 Canada are în vigoare o lege federală din 23 decembrie 1994, modificată în aprilie 1999, care reglementează utilizarea bazelor de date de interes guvernamental. Prin acest act normativ a luat fiinţă o agenţie care verifică în permanenţă manipularea bazelor de interes federal. Din anul 1994, provincia Quebec a legiferat un statut privind protecţia datelor similar Directivei Uniunii Europene. În anul 1996, Asociaţia de Standarde a Canadei a publicat un cod model privind protecţia informaţiilor cu caracter personal.

În ceea ce priveşte politica criptării, Canada a afirmat lipsa sa de entuziasm referitor la proiectul “Clipper” al SUA, privind criptarea prin custodie a cheilor.

Comisia canadiană de resort a stabilit următoarele principii privind securitatea datelor. În primul rând, este necesar un nivel de bază de securitate pentru nivelul transmiterii de date (data highway), în funcţie de valoarea datelor transferate. În al doilea rând, trebuie să existe un echilibru între nevoia de securitate şi cerinţele legale de interceptare. Însă Clipper şi alte sisteme cu custodie nu au fost acceptate de comisie, probabil din cauza controlului SUA asupra cheilor. În al treilea rând, standardele de securitate trebuie să fie deschise, corporaţiile trebuie să le poată adopta în mod liber, iar algoritmii să fie cunoscuţi. În al patrulea rând, infrastructura de securitate trebuie să fie standardizată şi să aibă acceptul guvernului pentru a putea incorpora cifrarea cu chei publice.

Ultima problemă este reprezentată de crearea unui grup de experţi în drept, care să modifice legislaţia canadiană în vederea acceptării semnăturilor digitale şi a celorlalte servicii de reţea. 

În viziunea Canadei, deşi este acceptat conceptul de chei în custodie, se refuză posibilitatea ca guvernul să păstreze cheile de cifrare. Sistemul de chei publice avut în vedere de Canada, prevede o singură autoritate de gestiune a cheilor, care va aproba apoi o mulţime de autorităţi de certificare, cum ar fi la nivelul companiilor importante. Într-o primă fază, firma Nortel va fi în centrul acestui plan canadian şi va gestiona în următorii 2 ani peste 200.000 de utilizatori. Desigur, în acest sistem va fi şi o posibilitate de recuperare a cheilor, în cazuri excepţionale, legale, dar guvernul nu încurajează un astfel de serviciu.

Guvernul federal a adoptat un sistem de cifrare de uz intern, pentru angajaţii guvernului, bazat pe o infrastructură cu chei publice.

  

3.16. JAPONIA

 Legea 95 a Japoniei privind protecţia datelor personale procesate pe calculator este în vigoare din anul 1988. Ministerul de Finanţe are un ghid de orientare din 1986, Ministerul Industriei a introdus propriul cod de protecţie în 1997, iar Ministerul Poştelor şi Telecomunicaţiilor în 1991.

Japonia are în vedere, în primul rând, securitatea reţelelor folosite în comerţul electronic. Pare mai puţin interesată de domeniul criptării documentelor, de recuperarea legală a cheilor şi de sistemele în custodie. De asemenea, se susţine ideea că sistemele criptografice care nu au fost proiectate pentru uz guvernamental, nu pot face obiect al unor restricţii de export28. 

  

3.17. AUSTRALIA 

 Legea care reglementează protecţia bazelor de date în Australia datează din 1988. Protecţia se aplică, în plus, pentru datele personale ale utilizatorilor de informaţii cu plată, ale plătitorilor de taxe din sectorul public, datelor din sistemul sănătăţii, inclusiv din cercetarea medicală, precum şi anumitor date aparţinând Ministerului Justiţiei. 

În problema criptării, Australia are o poziţie apropiată de Europa. Au fost elaborate, în 1996, două rapoarte privind cifrarea. Companiile sunt încurajate în folosirea criptării pentru crearea unor servicii cu facilităţi de securitate. Primul ministru a cerut însă un studiu asupra implicaţiilor cifrării asupra interceptărilor legale. Se estimează că sistemele TTP sunt utile în special în comerţul electronic, dar nu se preconizează generalizarea unui sistem de custodie. 

 

 



 1În acea perioadă, o firmă din Seattle a început să ofere servicii de time sharing pe calculatoarele sale. Compania a angajat doi tineri străluciţi pentru a-i testa software-ul. Aceşti tineri excelau amândoi în ştiinţa calculatoarelor şi se spune că erau înzestraţi şi cu arta găsirii vulnerabilităţilor din sistemele de calcul. În schimbul testării software-ului firmei, tinerilor li s-a oferit acces gratuit la o maşină PDP-10. Din nefericire pentru cei doi, firma a dat faliment în scurt timp, însă experienţa acumulată le-a schimbat total vieţile. Cei doi băieţi erau Bill Gates şi Paul Allen, fondatorii firmei Microsoft.

2 Sursa http://cc.utah.edu/history.html

3 Sursa http://www.dsv.su.se/internet/documents/internet-history. html

4 Hardy Henry. “The history of the Net”. Master’s Thesis, School of communications, Grand Valley State University, 1997.

5 Vezi detalii în lucrarea “Securitatea în Internet”, traducere de S. Petrescu, editura Teora, 1999. Pe 7 ianuarie 1991, un cracker, crezând că a găsit o vulnerabilitate pe serverul AT&T Bell Laboratories, a încercat să obţină o copie a fişierului de parole. Aceasta i-a fost transmisă chiar de către administratorul de reţea. Totodată, crackerului i-a fost permis accesul pe server, într-un mediu protejat. A fost ţinut sub observaţie în timp ce încerca diferite metode pentru a obţine acces privilegiat şi, în cele din urmă, pentru a şterge toate fişierele. Atacul părea să aibă ca punct de plecare Universitatea Stanford, însă mai târziu s-a constatat că se opera din Olanda (în acea vreme, o astfel de activitate nu constituia o ilegalitate în Olanda). Povestea este fascinantă. Crackerul a fost liber să se mişte în voie şi a putut fi studiat un interval mare de timp. 

6 Kevin Mitnik, cunoscut şi sub numele de Condor, este cel mai cunoscut cracker din lume. Mitnik şi-a început cariera ca pirat de telefonie. Începând cu acei ani, Mitnik a spart cu succes orice tip de site securizat pe care ni-l putem imagina, inclusiv site-uri militare, corporaţii financiare, companii de software (printre care San Diego Supercomputer Center, firmă specializată în soft de securitate) şi alte firme cu activităţi tehnologice. Când era încă adolescent, Mitnik a spart sistemul de comandă al apărării antiaeriene a S.U.A. – North American Aerospace Defense Command. 

Kevin Poulsen este bine cunoscut pentru inexplicabila preluare a controlului asupra sistemului telefonic al companiei Pacific Bell. Poulsen şi-a folosit talentul pentru a câştiga un concurs la radio, al cărui premiu era un automobil Porsche. El a manipulat liniile telefonice astfel încât apelul său să fie cel câştigător. Ca şi Mitnik, Poulsen a spart aproape toate tipurile de site-uri, având o înclinaţie spre cele care conţin date referitoare la apărare. A fost condamnat la cinci ani închisoare, cea mai lungă perioadă pentru care a fost închis un cracker în S.U.A. A fost eliberat în 1996 şi, aparent, s-a retras din activitate.

Justin Tanner Peterson, cunoscut şi sub numele de Agent Steal, este cunoscut pentru spargerea unei agenţii de credite. Fiind motivat numai de bani, odată prins, şi-a trădat şi prietenii, printre care şi Poulsen. Peterson a făcut o înţelegere cu F.B.I-ul pentru a lucra sub acoperire şi a fost eliberat. Dispare fără a mai putea să realizeze acţiuni reuşite. 

7 Vezi, I. VASIU, L. VASIU Informatică juridică şi drept informatic, Ed. Albastră, Cluj-Napoca, 1997, pag. 181; Planeta Internet nr. 5/1997, pag. 72.3

8 A se vedea OLIVIU ITEANU, Planeta Internet nr. 3, ian - febr. 1998, pag. 29.

9 Vezi amănunte la adresa http://www. Fraud. org.

10 Vezi Legea nr. 8 din 14 martie 1996 privind drepturile de autor şi drepturile conexe.

11 De exemplu, Hot Wired, a publicat două ştiri preluate de mai multe agenţii de presă; ceea ce a atras atenţia occidentalilor asupra acestui subiect a fost revelaţia faptului că sunt “vecini virtuali” ai unor ţări în care astfel de practici nu sunt pedepsite de lege şi că pătrunderea relativ recentă a tehnologiilor informatice în aceste ţări nu a fost însoţită de o “culturalizare” corespunzătoare.

12 Vezi Daniela Baranga, Realitatea, 16 ianuarie 1997, nr. 110(555), pag.2

13 Hardy Henry. “The history of the Net”. Master’s Thesis, School of communications, Grand Valley State University, 1997. 

14 I. Vasiu, Criminalitatea informatică. Editura Nemira, 1999

15 Vezi A. Bequai, Computer crime, Massachusetts, 1978; Conceptul de “criminalitate a gulerelor albe” se referă la criminalitatea profesională sau ocupaţională, cuprinzând toate activităţile ilicite orientate spre profit, efectuate prin mijlocirea sau în legătură cu profesia sau funcţia făptuitorului, indiferent de poziţia sa socială; termenul a fost definit prima dată de E. Sutherland în White Collar Crime, New Zork, Editura Dayden Press, 1949, p.9.

16 Este elocvent faptul că însăşi pagina Web a CIA a fost “spartă”, pe 18 septembrie 1996, ceea ce a dus la închiderea acestei pagini de către reprezentanţii agenţiei în următoarea dimineaţă, în timp ce un grup operativ încerca să împiedice o nouă pătrundere în reţea. Infractorul, rămas neidentificat până astăzi, a transformat pagina Web a CIA, un adevărat bastion al tehnologiei, al informaticii, într-o parodie.

Un alt exemplu îl constituie spargerea paginii Web a Ministerului Justiţiei al SUA, în luna august 1996 (autorul a rămas neidentificat până astăzi); incidentul a evidenţiat vulnerabilitatea fişierelor din Internet, precum şi necesitatea includerii unor multiple dispozitive de securitate pentru a împiedica manipularea informaţiilor. Ben Brandenberg, principalul purtător de cuvânt al USDJ (United States Department of Justice), a declarat că instituţia pe care o reprezintă şi-a redeschis pagina Web după adoptarea unor măsuri “rezonabile”, neprecizate, de protecţie împotriva infractorilor, dar nu există nici un fel de garanţii că aceste măsuri vor împiedica eventuale alte atacuri – “acesta este un risc al erei informaţionale; dacă îl vom face impenetrabil,va deveni inaccesibil publicului şi suntem hotărâţi să-l menţinem deschis" (informaţie preluată de la Agenţia Reuter, 10 octombrie 1996).

17 Vezi, spre exemplu, Uniform Trade Secrets Act în SUA.

18 Vezi detalii în revista de drept penal nr. 2/1996, pag 54: I. Vasiu, op. cit.

19 Vezi L. Vasiu, I. Vasiu, INTERNET – Ghid de navigare, op.cit.

20 Vezi, de exemplu, comunicaţiile prin poşta electronică (e-mail), L. Vasiu, I. Vasiu, INTERNET- Ghid de navigare, op. cit.

21 Circuit care efectuează cel puţin o funcţie completă, realizat pe un substrat de dimensiuni mici sau foarte mici, fiind în general montat într-o capsulă, şi în care un număr oarecare de componente de circuit sunt integrate în substrat.

22 Bruce Schneider, Applied Cryptography – Protocols, Algorithms and Surce Code în C.J. Wiley & Sons, Inc., 1994.

23 Vezi, I. Vasiu, Criminalitatea informatică, Editura Nemira, 1998, p. 30 şi urm.

24 Vezi, I.Vasiu, V.V. Patriciu, S.G. Patriciu, “Internetul şi Dreptul”, Editura All Beck, 1999.

25 Vezi, I.Vasiu, V.V. Patriciu, S.G. Patriciu, “Internetul şi Dreptul”, Editura All Beck, 1999.

26 Această convenţie a fost semnată până în prezent de Austria, Belgia, Danemarca, Finlanda, Franţa, Germania, Grecia, Irlanda, Italia, Luxemburg, Olanda, Portugalia, Spania, Suedia, Marea Britanie, Bulgaria, Cipru, Ungaria, Islanda, Moldova, Norvegia, Slovacia, Elveţia, Turcia şi România în 1997 (n.n.).

27 “Computer Security act” nr. 100-235/1988

28 I.Vasiu, V.V. Patriciu, S.G. Patriciu, op. cit., Editura All Beck, 1999.

